IZESUꞌ KILISITOꞌNIMUꞌ GAMAZI LAMINEꞌ NENE ZOHANEꞌ GIZINEꞌ
Zohaneꞌ Gizineꞌ Luhuvo Nitekumuꞌ Gomuꞌ Gataaꞌ Gamazi
Mene buku neꞌmo nene Izesuꞌ monovomuꞌ Mataioꞌ luhuvo nitekuꞌ Malekoꞌ luhuvo nitekuꞌ idoꞌ Lukaꞌ luhuvo nitekuꞌ li nizadoꞌ nene do imineꞌ molo lo neive. Zohaneꞌ lo-limineꞌ gamazi mukiꞌ malatiꞌ nene aꞌmine ma bukuuꞌ nene nizamave. Zohaneꞌ aza Izesuꞌ sotoꞌ ineꞌ monovomuꞌ ma lo sotoꞌ amineꞌza asi adoꞌ Oꞌmosoꞌmi gamazi ve li-dave nene ganaꞌ vomilatiꞌ Oꞌmososi mino Oꞌmoso gidini minineꞌ ve lo lo-ngimineꞌ nelotiꞌ nene apiꞌ ogo gizineꞌ ve. Idoꞌ eveneꞌ loloꞌ ogo eveneliti vovoꞌninguꞌ mino gulive Izesuꞌ minineꞌ monovomuꞌ lo-ngimineꞌ. Idoꞌ monoꞌ noso holo-ngedaaꞌ ive Zohaneꞌ neꞌmo aka vele-delesa aniꞌ monovomuꞌ lo neive.
Idoꞌ Izesuꞌ atoliꞌmine initeꞌ do sotoꞌ ineꞌ malatikisi idoꞌ eikumuꞌ lo-ngimineꞌ mukikumukisi nene lo sotoꞌ o neive. Idoꞌ eiꞌ izipahala zuho ebeꞌ do vaꞌvaꞌ o-ngedosa gohi ogo aꞌmida ngeleꞌmizo vilingumuꞌ lo huko-ngidineꞌ monovomukisi lo neive. Idoꞌ Zuda ve nabalite eitoꞌ gili eleꞌvoleꞌ ilisa gilamaniꞌ monovomukisi lo neive. Idoꞌ Zudaꞌ aza lovo veliti aꞌninguꞌ Izesuꞌni molavo bili hilaniꞌ monovomukisi lo neive. Idoꞌ hilingutiꞌ otosa gamene ma izipahala zuho sotoꞌ o-ngimineꞌ monovomukisi lo neive.
Mene buku gizive nene guliveꞌve gizamineꞌ neineꞌza ganaꞌ akaꞌmilatiꞌ Zebedaioꞌ gipele Zohaneꞌ neꞌmo gizineꞌ ve laniꞌ. Monoꞌ godolo gosohokuꞌ nene eveneꞌ guliveꞌine Zohaneꞌ ve li milave hamo pamoꞌ minaniꞌ nemuꞌ ne ma gataaꞌ noune. Aꞌmine veutiꞌ ma nene monoꞌ noso holo-ngedaaꞌ ive Zohaneꞌ idoꞌ ma nene Izesuꞌ gamaziꞌve lamineꞌ gizive Malekoꞌ eze gulive ma nene Zohaneꞌ idoꞌ ma nene Zuda veloꞌ medelo mino Oꞌmoso initeꞌ lehize-daaꞌ ive naba gulive Anasiꞌ zuhoutiꞌ minive Zohaneꞌ. Nemuꞌ nene neuꞌ do gopoꞌ napa ogo gelamozo. Aꞌmine ve nete Zohaneꞌ luhuvo niteꞌ nene ma gizamave.
Mene buku gizive lave Zebedaioꞌ gipele Zohaneꞌ nene nGalilaia misuboukotiꞌ Zuda ve minineꞌ. Eze bisinisiꞌve nene alahaꞌ belo maketiloꞌ molaaꞌ ineꞌ. Idoꞌ Izesuꞌ aza izipahala zuho dokaꞌ dokaꞌ inguꞌ nene ganaꞌ apiꞌ ogo eiꞌ Zohaneꞌni nene daniꞌ. Idoꞌ Izesuꞌ hilingutiꞌ otavo Oꞌmosoꞌmo Okulumukuko eleꞌmizo do dizo vavosa Zohaneꞌ nene gamene haꞌna Zelusalemi numuno ebekuꞌ Oꞌmosoꞌmi gono do minineꞌ. Tiꞌ ogo minidotiꞌ nene ebeꞌ ma gulive Eheso nela ongo monelesa vineꞌ. Loma vete Asia misubo ve laaꞌ anguꞌ ve. Asia misubouꞌ Izesuꞌ zuho minaniꞌ neti ve nabaꞌine loloꞌ ineꞌ. Gamene ma Eheso ebekuko ongo nomonosa nene Izesuꞌ gamaziꞌve lamineꞌ Zohaneꞌ gizineꞌ ve laaꞌ nouneꞌ mesi idoꞌ Zohaneꞌ luhuvo niteꞌ sitohamo ve laaꞌ nouneꞌ nesi nene gizineꞌ. Idoꞌ alingeꞌ sotoꞌ ilinekumuꞌ gamazi Leveleseni ve laaꞌ nouneꞌ nesi nene gizineꞌ. Neꞌmine ogo Eheso ebeta ongo mono mino mo vani gehepeve molaniꞌ. Tiꞌ ogo hilineꞌ. Izesuꞌ izipahala zuhoutiꞌ nene eiꞌ hamoꞌ alingeꞌ hilineꞌ ve.
Mene buku gizive neꞌmo lumola nene tiꞌ lo lo neive. Mene buku gizineꞌ nene aꞌmine buku gatilizave nete Izesuꞌ nene Oꞌmosoꞌmo engiꞌ do nguꞌ izelive lo imiselelesa lo huko-ngidineꞌ ve li gili eleꞌvoleꞌ ilizave. Idoꞌ eitoꞌ gili eleꞌvoleꞌ ilizaniꞌ nene ingine minevoꞌ minevoꞌ ngemeni dameni dalisave lineꞌ.
1
Oꞌmosoꞌmi Gamaziloꞌ Medelive Minevoꞌ Minevoꞌ Lemeni Dameniꞌmi Meleho Aza Leliꞌ Okode Neꞌmine Do Otuho Eveneꞌ Loloꞌ Ineꞌ Gamazi
1 Oꞌmosoꞌmo initeꞌ mataꞌ olihe do sotoꞌ amineꞌ gameneloꞌ vomine Oꞌmosoꞌmi gamaziloꞌ medelive nene ha minineꞌ ve. Idoꞌ aꞌmine ve nene Oꞌmososi makaꞌ mino azasi Oꞌmoso minineꞌ ve. 2 Ganakutiꞌ Oꞌmoso mine do ada nene azasi makaꞌ minineꞌ ve. 3 Initeꞌ mataꞌ mukiꞌ sotoꞌ aniꞌ nene aꞌmine Oꞌmosoꞌmi gamaziloꞌ medelivelatikovoꞌ sotoꞌ aniꞌ ve. Eitatiꞌ sotoꞌ amineꞌ initeꞌ nene hamokisi ma nomive. 4 Aza nene minevoꞌ minevoꞌ lemeni dameniꞌmi meleho minaavo eveneꞌ laza eitatiꞌ minevoꞌ minevoꞌ lemeni nene dokunivo neꞌmo liviꞌ neꞌmino do labanaꞌ ele-ledaaꞌ neive. 5 Aꞌmine labanaꞌ nene litiꞌmusouꞌ hize labanaꞌ elaaꞌ neivo litiꞌmuso neꞌmo nene ngelo molo hite-desaꞌmivo ha labanaꞌ ele minaaꞌ neive.
6 Eveneꞌ ma Oꞌmosoꞌmo imiselavo aniꞌ nene gulive Zohaneꞌ ve. 7 Aza eveneꞌ maliti gamazi li sotoꞌ igaꞌ ave neꞌmine loloꞌ ogo ogo hetelineꞌ nene aꞌmine labanaliꞌmi melehi gamaziꞌve lo sotoꞌ o ngemavo nemuꞌ eveneꞌ mukiꞌ nene aꞌminemuꞌ gili eleꞌvoleꞌ ilizave losa ogo hetelineꞌ ve. 8 Eiꞌ neve nene aꞌmine labanaliꞌmi meleho gehepeve nene minivoba asi aꞌmine labanaliꞌmi melehinemuꞌ nene lo sotoꞌ sotoꞌ olosa aniꞌ ve. 9 Labanaliꞌmi meleho gehepeve eveneꞌ mukiꞌ lute hize labanaꞌ ele-ledaaꞌ ive nene mo me misubouko navosa lo sotoꞌ ineꞌ ve.
10 Aꞌmine Oꞌmosoꞌmi gamaziloꞌ medelive aza nene me misubouꞌ omo minineꞌza me misubo nesi nene do sotoꞌ ineꞌza me misubouꞌ aleve nete nene eze ningi eiꞌ monovomuꞌ nesi nene mo ningi gilamaniꞌ ve. 11 Eiꞌ misuboꞌveuko nene ogo hetelineꞌza eiꞌ aleve gehepeve nete nene ma gili imamaniꞌ ve. 12 Idoꞌ eveneꞌ ma gili imave mukiꞌ adoꞌ eikumuꞌ lineꞌ gamazi gili eleꞌvoleꞌ igi eitoꞌ gili muꞌmusiꞌ i-dave engiꞌ nene gele ngemavo Oꞌmosoꞌmi izipahala liliꞌ aniꞌ. 13 Idoꞌ Oꞌmosoꞌmi izipahala liliꞌ aniꞌ nene eveneꞌ zuho malotiꞌ sotoꞌ adotiꞌ nene nomive. Idoꞌ veneꞌ vemohoꞌ okoꞌineꞌmo laniteꞌ gilivo ingasidotiꞌ sotoꞌ aniꞌ nene nomive. Idoꞌ ve maliꞌmi luloloꞌ sotoꞌ aniꞌ nomive. Asi mo Oꞌmosoꞌmo gelavo eiꞌ izipahala gihile liliꞌ aniꞌ ve.
14 Idoꞌ Oꞌmosoꞌmi gamaziloꞌ medelive nene leliꞌ okode neꞌmine do otuho eveneꞌ loloꞌ ogosa leliꞌ vovoteuꞌ ogo gamene liꞌnibemukovoꞌ minevo dovoꞌ inguꞌ nene nasahiliꞌ ogaꞌ monovosi idoꞌ Oꞌmosoꞌmi monovo gihile nesi nene ezela vauve elo minivosa amuzoꞌve do sotoꞌ ogo minineꞌ nene mo ninguneꞌ ve. Asiꞌve eiꞌ meleho Oꞌmosoꞌmi vonoloꞌ gipele hamoꞌ gehepeve minineꞌ nenako neꞌmo nene aꞌmine ninguneꞌ amuzoꞌve nene do minineꞌ ve. 15 Eze monovo nene Zohaneꞌ aza tiꞌ lo lo sotoꞌ ineꞌ ve: Neniꞌ meheꞌnela nave nene nenikisi olihe sotoꞌ amuvosa gomukutiꞌ ha minive neineꞌ nenako eiꞌ neniꞌ nene nivileꞌ ogo ve naba neive lo gomuꞌ luhe. Aꞌmine luve ma nene me ve nene neive lo nongelebizo lineꞌ.
16 Ee, ezela nasahiliꞌ ogaꞌ monovo vauve elo minineꞌ ve luvoniꞌ nene aza leze mukiꞌ nene nasahiliꞌ gohi gohi o-lidineꞌ nene aꞌmine monovo ezela vauve elo minidotiꞌ neꞌmine o-lidineꞌ nenako nemuꞌ luve. 17 Idoꞌ me gamazi noluvoniꞌ nene Oꞌmosoꞌmo eiꞌ louꞌ gamaziꞌve lo-emavo lo-limive Moseꞌ nene lo-limineꞌza nasahiliꞌ monovo nesi idoꞌ Oꞌmosoꞌmi monovo gihile nesi do sotoꞌ ive nene Izesuꞌ Kilisitoꞌ do sotoꞌ ineꞌ nenako nemuꞌ nene noluve. 18 Idoꞌ Oꞌmoso nene ve hamolitesi mo kekeꞌ ningamune. Ningamuneꞌza Oꞌmosoꞌmi gipele hamoꞌ minive azasi nene Oꞌmoso mino melehosi makaꞌ bizi minasive neꞌmo Oꞌmoso nene do sotoꞌ ogo lelebizavo ningo gele none.
Monoꞌ Noso Holo-ngedaaꞌ Ive Zohaneꞌ Nene Oꞌmosoꞌmo Do Luꞌ Izelive Lo Imiselelesa Live Nene Nomuve Lo Eiꞌ Monovo Lo Sotoꞌ Ineꞌ Gamazi
(Mataioꞌ 3:1-12; Malekoꞌ 1:1-8; Lukaꞌ 3:1-18)
19 Idoꞌ Zuda veti monoꞌ gizebo ve ingine nene evenetoꞌ medeli mini Oꞌmoso initeꞌ lehizi-daaꞌ avesi idoꞌ Leviꞌ aꞌvopilemoꞌ monoꞌ numuno nabauꞌ gonoloꞌ ve nesi nene Zelusalemi numuno ebetatiꞌ ngimiselikevo vi Zohaneꞌnimuꞌ nene zaho nane li eiꞌ monovomuꞌ longoꞌ i-dikevo eiꞌ monovo nene neꞌmino lo sotoꞌ ogo lo-ngimineꞌ ve. 20 Ingine gamazi ladoꞌ nene ataize livoba mo lamino lo sotoꞌ ogo naza nene Oꞌmosoꞌmo do luꞌ izelive lo imiselelesa live ma nene nomuve lo lo-ngimineꞌ ve. 21 Neꞌmine lo lo-ngemavo tiꞌ li longoꞌ i-daniꞌ: Idoꞌ neꞌmine lo ma gaza nene zaho nane. Gomuꞌ polohete Eliaꞌni nene Oꞌmosoꞌmo gohi imiselelesa live ma ne nabe. Likevo aza nene aꞌmine nomuve lineꞌ. Neꞌmine lavo ingine tiꞌ li laniꞌ: Idoꞌ gaza neꞌmine laniko polohete alingeꞌ ma aloseive lo Moseꞌ live ma nene nabe. Neꞌmine laniꞌza oꞌve lineꞌ. 22 Neꞌmine lavo ingine tiꞌ li gohi longoꞌ i-daniꞌ: Laza nene geiꞌ nene zaho nolibe gaza nemuꞌ lo-lemanivo longoꞌ i-gidilisa limiselave nene vo lo-ngemesoꞌ nenaze. Gaza nene mo zaho nouve laaꞌ nane. 23 Neꞌmine likevo aza tiꞌ lo lo-ngimineꞌ: Polohete Isaiaꞌ tiꞌ lo live ma nene nouve.
Ebeꞌ hadivelatiꞌ eveneꞌ maliꞌmo asi naba ma tiꞌ lo nolive:
Guvelesi ve alingumuꞌ ve li akaꞌve di lisiheꞌ i-dilo.
24 Idoꞌ neꞌmine lavo Halisaioꞌ monoꞌ laaꞌ avete ngimiselikevo ave 25 ingine longoꞌ i-di tiꞌ li laniꞌ: Gaza monoꞌ noso eveneꞌ noholo-ngedaineꞌ nene gaza Oꞌmosoꞌmo do luꞌ izelive lo imiselelesa live minamo polohete Eliakisi minamo idoꞌ polohete aloseive lave nesi minamaneꞌ nenako nanimuꞌ neꞌmine nane. 26 Neꞌmine likevo Zohaneꞌ aza aꞌmidoꞌ tiꞌ lo lo-ngimineꞌ ve: Neniꞌ nene haza nosodunukovoꞌ holo-ngedaaꞌ nouvoniꞌza 27 lengiꞌ vovotinguꞌ nene ve ma neive. Aꞌmine ve nene lingine ningamaniꞌza aza nene nenitoꞌ medelelesa meheꞌnela nave. Naza aꞌneꞌmine goboni gono do do eiꞌ suuꞌvelotiꞌ nalaꞌve nesi nene apase hulo-delodoꞌ lisiheꞌ amuve lineꞌ ve. 28 Idoꞌ aꞌmine noluvoniꞌ initeꞌ meve nene Zohaneꞌ monoꞌ noso holo-ngedo minaaꞌ idaa hoꞌ dizaaꞌ idaa Zodani noso hela holela Betania numuno ebeta sotoꞌ ineꞌ ve.
Eveneliti Lihime Apaselive Li Sipisipi Ize Angale Bilaaꞌ Adoꞌ Medeli Bililizave Lo Oꞌmosoꞌmo Lehize-lidiveꞌmi Gamazi
29 Ongo goꞌ lavo Izesuꞌ nene monoꞌ noso holo-ngedaaꞌ ive Zohaneꞌ neida navo ningo tiꞌ lo lineꞌ ve: Aizo, ningilo. Lihimetemuꞌ belaaꞌ nouneꞌ sipisipi angaleloꞌ medelo Oꞌmosolatiꞌ minive me misubouꞌ aleveti lihimete apase-ledaaꞌ ive ma ve. 30 Naza neniꞌ meheꞌnela ve ma naniꞌ nene nenikisi olihe sotoꞌ amuvosa gomukutiꞌ ha minive neineꞌ nenako eiꞌ neꞌmo neniꞌ nene nivileꞌ ogo ve naba neive lo gomuꞌ luvoniꞌ ma nene me vemuꞌ luve. 31 Nazasi nene eze ma ningo gelamo minuvoniꞌza naza ogo hetelo eveneꞌ nosodunuꞌ noso holo-ngedeꞌmo ogo minuvoniꞌ nene Isilaeleꞌ aleve ezemuꞌ ningi gililizave losa do sotoꞌ o-delesa uvoniꞌ ve lineꞌ. 32 Idoꞌ Zohaneꞌ tiꞌ lo gamazi ma lo sotoꞌ ineꞌ ve: Naza Oꞌmosoꞌmi Sikalahuꞌ nene nama viluso neꞌmino Okulumokutiꞌ lemo navo ninguve. Aꞌmine nene lemo ogo aꞌmine vela minive. 33 Gomuꞌ nene aꞌmine veꞌmi monovo nene ningo gelamuvoniꞌza eveneꞌ nosodunuꞌ noso holo-ngedeline lo nimiselive neꞌmo tiꞌ lo lo-nimive: Neniꞌ Sikalahuꞌneliꞌmo lemo ogo ezela nominivo ningelinive nene aꞌmine Sikalahuꞌne nedunuꞌ nene noso neꞌmino holo-ngedeleseive. 34 Neꞌmine lo lineꞌ ma nene naza mo ningosa eiꞌ nene mo Oꞌmosoꞌmi gipele ve lo lo sotoꞌ okaꞌ okaꞌ nouve lineꞌ.
Eveneꞌ Apiꞌ Igi Izesuꞌ Izipahala Zuho Liliꞌ Aniꞌ Gamazi
35 Ongo goꞌ lavo mino holiseꞌ gamene ogavo Zohaneꞌ nene izipahala zuho sitakisi imi nizavo 36 Izesuꞌ aꞌmida ogo novivo Zohaneꞌ vonuꞌ bele mino tiꞌ lo lineꞌ: Ningilo. Lihimetemuꞌ belaaꞌ nouneꞌ sipisipi angaleloꞌ medelo Oꞌmosolatiꞌ minive ma ve. 37 Neꞌmine lavo izipahala zuho sitaꞌ nene gili Izesuꞌni eꞌmeti vasineꞌ. 38 Eꞌmeti nivasivo Izesuꞌ velepeꞌ izo ningineꞌ nene eꞌmeti nasineꞌ neivo tiꞌ lo lineꞌ: Lingine nanitekumuꞌ nasive. Neꞌmine lavo tiꞌ li li-imasineꞌ: Labi, gaza nene zala minaaꞌ nane (laza aꞌmine gamazi labi nene do velepeꞌ izo tiꞌ lo lolosune: Tisazo). 39 Tiꞌ li likesivo aza tiꞌ lo lo-ngimineꞌ: Lingine igi ningilizo. Neꞌmine lavo nemuꞌ ezesi makaꞌ vi eiꞌ minaaꞌ ineꞌ numuno nene ningi aꞌmida aꞌmine gamene nene ezesi makaꞌ minaniꞌ. Idoꞌ Izesuꞌ numuꞌvela vaniꞌ nene nivengaꞌ fo kilokuloꞌ nene vaniꞌ ve.
40 Aꞌmine Zohaneꞌ lineꞌ gamazi gili Izesuꞌni eꞌmetasive engikutiꞌ ma neve nene Simoniꞌ Petoloꞌ akunolo Adeleaꞌ minineꞌ ve. 41 Aza Izesukisi minosa aꞌmidotiꞌ nene geto vo uvolohine Simoniꞌni viseꞌ ogo ningo tiꞌ lo lo-imineꞌ: Mesiaꞌni nene mo ningekune (laza aꞌmine gamazi Mesiaꞌ nene do velepeꞌ izo tiꞌ lo lolosune: Oꞌmosoꞌmo do luꞌ izelive lo imiselelesa live ve). 42 Neꞌmine lo lo-emo eleꞌmizo Izesuda vineꞌ. Eleꞌmizo vavo Izesuꞌ aza vonuꞌ belo tiꞌ lo lineꞌ: Gaza nene Zohaneꞌ gipele Simoniꞌ ma nene nane. Guliveka Kehaꞌ ve lo nomolo-giduve (aꞌmine gulive Kehaꞌ nene do velepeꞌ izo Petoloꞌ ve laaꞌ noune. Aꞌmine Petoloꞌ neꞌmi monovo nene geheni gavulo ve).
Hilipoki Natanieleki Izesuꞌ Izipahala Liliꞌ Asineꞌ Gamazi
43 Ingi goꞌ lavo Izesuꞌ nene nGalilaia misubouko volove lo gilineꞌ. Neꞌmine lo gelosa Hilipoꞌni viseꞌ ogo ningosa Izesuꞌ tiꞌ lo lo-imineꞌ: Gaza neꞌmeto ano lineꞌ. 44 Idoꞌ aꞌmine Hilipoꞌ nene Adeleaki Petoloki asineꞌ numuno ebeꞌ Betesaida nelotiꞌ ve minineꞌ ve. 45 Neꞌmeto ano lo-davo Hilipoꞌ aza vo Natanieleꞌni ningo tiꞌ lo lo-imineꞌ: Laza Moseꞌ louꞌ gamazi gizingukisi polohetelite gizangukisi ve mamuꞌ li sotoꞌ igi monovoꞌve gizikavo minive ma nene mo ningekune. Aꞌmine ve nene Izesuꞌ Zoseheꞌ gipele Nasalete numuno ebetotiꞌ ave ve. 46 Neꞌmine lavo Natanieleꞌ aza tiꞌ lo lineꞌ: Nasalete numudotiꞌ ve ve labe. Aꞌneꞌmine ebekutiꞌ nene initeꞌ lamineꞌ ma ngelo sotoꞌ ilihe. Neꞌmine lavo Hilipoꞌ aza tiꞌ lo lo-imineꞌ: Gasika ma ogo ningeꞌ nazo. 47 Neꞌmine lo-davo Natanieleꞌ nene ningelesa Izesuꞌ neida vo nohetelivo Izesuꞌ ningo ezemuꞌ tiꞌ lo lineꞌ: Ningilo. Me ve nene Isilaeleꞌ ve gihile eveneꞌ goꞌine izaaꞌ monovo mo kekeꞌ eita nomive ne neive. 48 Neꞌmine lo-davo Natanieleꞌ tiꞌ lo Izesuꞌni longoꞌ o-dineꞌ: Gaza neniꞌ monovo nene nadosa ningo gelane. Neꞌmine lavo Izesuꞌ tiꞌ lo lo-imineꞌ: Hilipoꞌ nene geikumuꞌ viseꞌ ogo olihe ningamivosa gaza nene gohuno zaliꞌmi monovouꞌ nanivo ma nene ninguve. 49 Neꞌmine lavo Natanieleꞌ tiꞌ lo lo-imineꞌ: Tisazo, gaza nene mo Oꞌmosoꞌmi gipele nane. Adoꞌ Isilaeleꞌ aleve leliꞌ Guvetesi ve naba ma nene nane. 50 Neꞌmine lavo Izesuꞌ tiꞌ lo lo-imineꞌ: Gaza idise nenikumuꞌ gele eleꞌvoleꞌ aineꞌ nene gaza gohuno zaliꞌmi monovouꞌ nanivo ninguve luvongumuꞌ nene gele eleꞌvoleꞌ abe. Alingeꞌ nene idise gele eleꞌvoleꞌ aineꞌ initeꞌ nesi nene ivileꞌ ivosa initeꞌ naba goloso ningelesane. 51 Neꞌmine lo aꞌmidoꞌ gohi imineꞌ molo tiꞌ lo lo-imineꞌ: Naza laminetoꞌ gehepeve nolo-lingimuve. Okulumoꞌ huko godavo Oꞌmosoꞌmi angeloꞌve nete nene Oꞌmosolatiꞌ ve gihile nenita limaaꞌ dizaaꞌ igi nizavo ningilisave lineꞌ.


HILEMONIꞌNI LUHUVO NITEꞌ PAULOꞌ GIZE-DINEꞌ
Pauloꞌ Hilemoniꞌni Luhuvo Niteꞌ Gize-dingumuꞌ Gomuꞌ Gataaꞌ Gamazi
Mene luhuvo niteꞌ nene aposoloꞌ Pauloꞌ gizineꞌ ve. Aꞌmine Pauloꞌ monovoꞌvemuꞌ nene Aposolo bukuuꞌ nene gatelesane. Idoꞌ Izesuꞌ Kilisitoꞌ evenele zuho Loma ebekuꞌ minaniꞌ neti luhuvo niteꞌ Pauloꞌ gize-ngidingumuꞌ gomuꞌ gataaꞌ gamazi gizuningukisi nene eiꞌ Pauloꞌ monovoꞌvemuꞌ nene ma gatelesane. Idoꞌ mene luhuvo niteꞌ gizineꞌ nene ve ma gulive Hilemoniꞌnimuꞌ gizineꞌ ve.
Idoꞌ aꞌmine luhuvo niteꞌ mene Timoteoꞌ nesi nohulusive lo idoꞌ Hilemoniꞌni nohulo-gedo eveneꞌ linge masi nohulo-lingidusive lo gizineꞌ ve. Adoꞌ Izesuꞌ evenele zuho linge Hilemoniꞌ numuꞌveuꞌ mulise milaaꞌ ave engikisi idoꞌ veneꞌ ma gulive Ahiaꞌ ezesi idoꞌ ve ma gulive Alakipoꞌnisi lengiꞌ nohulo-lingidusive lo gizineꞌ ve. Ahiaꞌ aza Hilemoniꞌ elenaho minineꞌ noloseive idoꞌ Alakipoꞌ aza engiꞌ gipeꞌine mino aꞌmine mulise aleveliti gizebo ve ma minineꞌ noloseive li eveneꞌ vaiꞌ nene gili nizave.
Hilemoniꞌ aza Loma vete gizebo aniꞌ polovinisi Asia ve laaꞌ anguꞌ Kolosa ebekuꞌ ongo monaaꞌ ineꞌ ve. Gamene ma Pauloꞌ aza Izesuꞌ Kilisitoꞌnimuꞌ gamazi lamineꞌ lo sotoꞌ ogo lo-ngimineꞌ nene gelo Hilemoniꞌ aza Izesuꞌ evenele loloꞌ ineꞌ. Hilemoniꞌ gelekeleꞌ ve ma minineꞌ gulive Onesimoꞌ. Aꞌmine gulive Onesimoꞌ neꞌmi monovo nene gono daatoꞌ lisiheꞌ o minineꞌ ve losa ve. Ne neiha Onesimoꞌ aza Hilemoniꞌni hulo-do golise voganiꞌ. Hilemoniꞌ initeꞌve linge ma nesi nene gumine do vo noloseive. Golise vo Loma ebeta vo minineꞌ. Onesimoꞌ Pauloꞌni nado ningihe ne gelamuneꞌza aza Pauloꞌni ningo Izesuꞌnimuꞌ lineꞌ gamazi gelo aꞌmidoꞌ gele eleꞌvoleꞌ ogo Izesuꞌ evenele zuho loloꞌ ineꞌ. Neꞌmine ogo aꞌmida gamene linge mamuꞌ mino Pauloꞌni hize eleꞌ o-divo Pauloꞌ aza Onesimoꞌni nene eiꞌ gipele gehepeve gilivo lulo imineꞌ. Pauloꞌ aza Onesimoꞌni nene eiꞌ gonouꞌ ve minelive lo do minelesa gilineꞌza Hilemoniꞌnida longoꞌ amineꞌ nenakoo nemuꞌ lisiheꞌ amoloseive lo gelo nemuꞌ gohi Hilemoniꞌnida imisele hulolosa gilineꞌ. Gelekeleꞌ ve ingine gizebo veꞌine huli-ngidi golise vaniꞌ nene lihime nabaloꞌ ngimaaꞌ aniꞌ. Gamene ma nene ngibili hilaakisi igaꞌ aniꞌ. Nemuꞌ Pauloꞌ aza luhuvo niteꞌ mene gizo Hilemoniꞌni tiꞌ lo lo-imineꞌ: Onesimoꞌ mene tineꞌ molo geiꞌ nanida novivo ma aza geiꞌ gelekeleꞌ veka neiha Izesuꞌ evenele loloꞌ idotiꞌ nene geiꞌ zuho gehepeve loloꞌ ineꞌ nenaze. Nemuꞌ geze zuho ngeleꞌmize lamineꞌ ogaꞌ nanidiꞌmine ogo eleꞌmize lamineꞌ ozo. Neꞌmine lo Onesimoꞌ aza Hilemoniꞌni initeꞌ ma golo hize-delineꞌ nolineꞌ nene eiꞌ Pauloꞌ golo hize-gedelove lo lo hukineꞌ. Idoꞌ Oꞌmosoꞌmo eita ladoꞌ nene gele ngemo nalaꞌ numungutiꞌ nene hulo heta o-nedeleseive lo gelo nemuꞌ Hilemoniꞌ numuꞌveuꞌ lumu hamoꞌ ma eiꞌ Pauloꞌ alingumuꞌ do vaꞌvaꞌ o-delive lo gizineꞌ. Neꞌmine lo luhuvo niteꞌve nene gizo osuꞌ lo eveneꞌ lingelite meseꞌ aseka li-ngidaniꞌ nesi gizo noꞌnohoꞌ gamazitunuꞌ gizo osuꞌ lineꞌ.
Pauloꞌ aza mene luhuvo niteꞌ gizineꞌ gameneukovoꞌ nene Izesuꞌ evenele zuho Kolosa ebekuꞌ minanikisi idoꞌ Eheso ebekuꞌ minanikisi nene gizo hulo-ngidineꞌ. Aꞌmine luhuvo niteꞌ setohamo nene Tikikoꞌ do novivo Onesimokisi makaꞌ vasineꞌ ve.
1
Pauloꞌ Luhuvo Niteꞌ Apiꞌ Ogo Gizelesa Hilemoniꞌni Opoꞌni Lo Gizineꞌ Gamazi
1 Luhuvo niteꞌ meve nene Izesuꞌ Kilisitoꞌnimuꞌ ve lo nalatoꞌ nouve Pauloꞌ nenitatikisi idoꞌ leze zuho Timoteodatikisi nene novive. Aꞌmine luhuvo niteꞌ meve nene lelikisi hamoꞌ gono daaꞌ nounive lute geme nonive Hilemoniꞌ geikumukisi 2 idoꞌ leze zuho veneꞌ Ahiaꞌnimukisi idoꞌ monoliꞌmi lovouꞌ makaꞌ zegeꞌ zegeꞌ ogaꞌ unive Alakipoꞌnimukisi idoꞌ Kilisitoꞌ evenele geiꞌ numungauꞌ mulise milaaꞌ naave engikumukisi nene nogize-lingiduve. 3 Nemuꞌ nene luhuvo niteꞌ mene nogize-lengedo Oꞌmoso metehosi Guvetesi ve Izesuꞌ Kilisitoꞌ neesi nasahiliꞌ i-lingidikesivo neꞌmo lengiꞌ muludinguꞌ nene hongu minivoo mine lamineꞌ igi minilizave loo Oꞌmosola noluve.
Pauloꞌ Oꞌmosola Laaꞌ Inguꞌ Nene Hilemoniꞌ Monovoꞌve Laminekumuꞌ Gelo Aꞌminemuꞌ Isaaꞌ Neve Lo-daaꞌ Nouve Lo Hilemoniꞌni Lo-imineꞌ Gamazi
4-5 Hilemoniꞌ gaza Guvelesi ve Izesuꞌnimuꞌ gele eleꞌvoleꞌ ogo mino luka ezesi idoꞌ Oꞌmosoꞌmi evenele mukikisi ngemaaꞌ naningumuꞌ nene gelosa naza Oꞌmosola laaꞌ nouvonguꞌ nene geikumuꞌ gamene gamene isaaꞌ neve lo-daaꞌ nouve. 6 Idoꞌ aꞌmine Oꞌmosola laaꞌ nouvoniꞌ nene gaza Kilisitoꞌnimuꞌ gele eleꞌvoleꞌ ogo lelikuꞌ omo giꞌmizo naineꞌ neꞌmo nene laza Kilisitoda mine molo initeꞌ lamineꞌ daaꞌ nouneꞌ mukikumuꞌ nene gele osuꞌ lo mineline losa Oꞌmosola laaꞌ nouve. 7 Idoꞌ neze zuho make, Oꞌmoso isaaꞌ neve lo-daaꞌ nouvoniꞌ nene gaza luka Oꞌmosoꞌmi evenele ngeme naineꞌ neꞌmo luꞌine amuzo gohi daniꞌ neꞌmo nene luꞌne do ngi lo-nedavo muluꞌneuꞌ gulumo avile atoliꞌmine ogo lisivoo nouvoniꞌ nenako nemuꞌ nene Oꞌmoso isaaꞌ neve lo-daaꞌ nouve.
Pauloꞌ Aza Onesimoꞌni Nene Hilemoniꞌ Gohi Do Eita Ilingumuꞌ Longoꞌ Ogo Lineꞌ Gamazi
8 Naza amuzo molo lovo kiselevoꞌ ogosa Kilisitoꞌ velemuꞌ ogo gaza lisiheꞌ o neineꞌ initeꞌ meꞌmine nene ozo lo lo-huko lo-gedelodoꞌ o nouvoniꞌza 9 Kilisitoꞌ evenele laza lute ge neme ne geme lo minelonidoꞌ o neinako nemuꞌ nene amuzo molo lo huko lo-gedamo asi haza nevo longoꞌ ogo gele-gedelesa nene noluve. Ee, Pauloꞌ naza Kilisitoꞌ velemuꞌ medelo mino gamaziꞌve lo sotoꞌ ogaꞌ uve idoꞌ idise aꞌmine Izesuꞌ Kilisitoꞌnimuꞌ ve li nalatoꞌ huli-nimikave neniꞌ nene haza nevo longoꞌ ogo gele-gedelesa nene noluve. 10 Idoꞌ longoꞌ ogo gele-gedelesa noluvoniꞌ nene nalatoꞌ mene minuvonguꞌ meleho loloꞌ okuvo aza izipahaꞌne loloꞌ ive * Aꞌmine veꞌmi gulive Onesimoꞌ neꞌmi monovo nene neꞌmino neive: Gono daatoꞌ lisiheꞌ o neive. Onesimoꞌnimuꞌ nene muheleꞌ gamazi nolo-gimuve. 11 Aꞌmine ve aza gomuꞌ geikisi minasida nene gonoka do-gedelidoꞌ lisiheꞌ amo minineꞌ ma neineꞌza idise geiꞌ gonokasi neniꞌ gonoꞌne nesi do-ledelidoꞌ lisiheꞌ gehepeve ogosa neive. 12 Aza neve nene neniꞌ veꞌne gihile gehepeve neineꞌza aꞌminemuꞌ nene gele hulosa geita gohi noimisele huluve. 13 Naza Kilisitoꞌ gamaziꞌve lamineꞌ lo soto sotoꞌ ogo minaaꞌ uvongumuꞌ nalatoꞌ mela nouvonguꞌ geitoꞌ medelo mino gonoꞌne do-nedaaꞌ ilingumuꞌ nene nenikisi ha minelive lo gele minuha ma imiselamuvodineꞌza 14 geitatiꞌ gamazi ma gele nemamo nolinidoꞌ nene initeꞌ do neꞌmine manaꞌmine uvoniꞌ gelalive losa nene alamuve. Idoꞌ neꞌmino alamuvoniꞌ nene Onesimoꞌ gonoꞌne do-nedelingumuꞌ nene oꞌve lo-delineꞌ aka hize tile-gedekuvosa gaza monovo do lamineꞌ ogo aꞌmine gono dalive loo lo nemelineꞌ nene edamilineꞌ o neivosa gasika nene lukaloꞌ do molosa neniꞌ gono do-nedelive lo lo nemeline losa nene alamuve. 15 Idoꞌ Oꞌmosoꞌmo lavo gamene liꞌnibemukovoꞌ geiꞌ hulo-gedo hota vo minineꞌ nene alingeꞌ tineꞌ molo ogo geikisi mudise miniviꞌ miniviꞌ ilisive lo nemuꞌ hulo-gedo vihe losa nene gele nouve. 16 Idoꞌ tineꞌ molo ogo geikisi minelineꞌ nene ha gonouꞌ ve neꞌminevoꞌ nene minelivoba asi Kilisitoꞌ evenele geze zuho luka emelinidoꞌ o minelivesi nene mineleseive. Ee, neze zuho luꞌne eme lamineꞌ o nouve loloꞌ ogo neiha geita nene gonouꞌ ve minosa idoꞌ Guvelesi vela giꞌmizo minosa geze zuho gehepevesi nene loloꞌ ogo mineleseinako neniꞌ luꞌne eme nouvoniꞌ nene ivileꞌ ivosa gaza nene luka vauve elosa emelinidoꞌ mineleseive.
17 Nemuꞌ nene gaza nenikumuꞌ gelanivo zogo naaꞌ olosive lamineꞌ nane lo gele naineꞌ nenako nemuꞌ nene Onesimoꞌ aza geiꞌ nanida naavo ma nene naza nanida alodoꞌ neleꞌmize lamineꞌ ilineꞌ akaloꞌ do molosa eleꞌmize lamineꞌ ozo. 18 Neꞌmine ilineꞌza aza neve gomuꞌ makaꞌ minasida ma do goloso o-gede nolihe idoꞌ geitatiꞌ initeꞌ maloꞌ golo hizo ma gemelidoꞌ o neivo ma nene aꞌmine initeꞌ mukitoꞌ nene neniꞌ golo hize-gedeloze. Neniꞌ gehe-nedezo. 19 Idoꞌ aꞌmine mene neniꞌ golo hize-gedelove noluvoniꞌ gamazi nene do amuzo molalosa luhuvo aꞌme ve nene Pauloꞌ neniꞌ aꞌnedunuꞌ gehepeve nogizuve: Aꞌmine neve neniꞌ golo hizo gemelesuve. Gemelesuha nenitatiꞌ dinaꞌ naba geita nene ha neineꞌ ma neineꞌza naza aꞌminemuꞌ nene ha luvodineꞌza ma lolosa gelamuve. Aꞌmine dinaꞌ nene adoꞌ Kilisitoꞌnimuꞌ neniꞌ lo sotoꞌ ogo lo-gemekuvo ezemuꞌ gele eleꞌvoleꞌ ogo minevoꞌ minevoꞌ gemeni dameni daningumuꞌ nene noluve. 20 Ne neiha neze zuho make, laza nene Guvelesi veꞌmi evenele nosineꞌ nenako geitatiꞌ initeꞌ ma daloho lo nogiluve. Aꞌmine nene adoꞌ Kilisitoꞌ evenele nosingumuꞌ ve lo neniꞌ luꞌneuꞌ do lamineꞌ o-nedo gele emanivo Onesimoꞌ nenita alive losa noluve. 21 Idoꞌ neꞌmine lo nogizuvoniꞌ nene gaza longoꞌ o-gedeloniꞌ votigile ivileꞌ ivosa initeꞌ lamineꞌ gohi masi imineꞌ molo olosane losa gele nouvoniꞌ nenako gamaziꞌne mene mo gele dalosane lo gele muꞌmusiꞌ o minosa nene nogizuve. 22 Idoꞌ gamazi hamoꞌ gohi ma neineꞌ neve nene neꞌmine lo noluve: Lingine nenikumuꞌ ve li Oꞌmosola laaꞌ naaniꞌ maloꞌ nene Oꞌmosoꞌmo gele lengemo neniꞌ neve nene lengita nimiselavo alosuve losa gele nouze. Ongaloniꞌ numuno lulo nene ma do vaꞌvaꞌ o nimikezo.
Pauloꞌ Gamazi Gize Osuꞌ Lolosa Ezesi Gono Daaꞌ Avesi Hilemoniꞌni Opoꞌni Laniꞌ Gamazi Gizineꞌ
23 Idoꞌ nenikisi makaꞌ Izesuꞌ Kilisitoꞌnimuꞌ nalatoꞌ nosive Epahalaꞌ neꞌmo nene gopoꞌni nolive. 24 Idoꞌ makaꞌ gono daaꞌ unive adoꞌ Malekoꞌ ve Alisitakoꞌ ve Demaꞌ ve idoꞌ Lukaꞌ ve engiꞌ nete nene aꞌmineꞌmine igi gopoꞌni nilave.
25 Guvelesi ve Izesuꞌ Kilisitoꞌ nasahiliꞌve nene lengiꞌ lutinguꞌ mine molo minivoo.
*1:10: Aꞌmine veꞌmi gulive Onesimoꞌ neꞌmi monovo nene neꞌmino neive: Gono daatoꞌ lisiheꞌ o neive.


IZESUꞌ KILISITOꞌNIMUꞌ GAMAZI LAMINEꞌ MATAIOꞌ GIZINEꞌ
Mataioꞌ Gizineꞌ Luhuvo Nitekumuꞌ Gomuꞌ Gataaꞌ Gamazi
Mene buku neꞌmo nene Izesuꞌ Kilisitoꞌ monovo danavaꞌvemuꞌ lo sotoꞌ ogo nolo-limive. Eiꞌ Izesuꞌ avolomote zuholiti guliveꞌinesi lo sotoꞌ neive. Eiꞌ nene ebeꞌ zala sotoꞌ ihe idoꞌ nadiꞌ ogo sotoꞌ ihe nemukisi lo sotoꞌ neive. Monoꞌ noso holo-ngedaaꞌ ive Zohaneꞌ neꞌmo ogo Izesuꞌni nadiꞌ ogo aka vele-dihe nemukisi lo sotoꞌ neive. Idoꞌ Sataniꞌmo Izesuꞌni do nadiꞌ ogo emenguꞌ molahe nemukisi lo neive. Izesuꞌ izipahala zuho tuveluꞌa nene nadiꞌ ogo ngeleꞌmize molahe nemukisi lo neive. Idoꞌ eveneꞌ monoꞌ gamazi nadiꞌ ogo apize ngimihe idoꞌ siki gizi daniꞌ aleve nene do nadiꞌ ogo do lamineꞌ o-ngidihe nemukisi lo sotoꞌ neive. Aneza gamazi eveneꞌ lo-ngimingumukisi idoꞌ monovoꞌve mukikumukisi lo sotoꞌ neive. Idoꞌ Zuda ve nabalite Izesuꞌ monoꞌ gamazi eveneꞌ apize ngimidoꞌ meheꞌine imangumukisi idoꞌ eikumuꞌ gili goloso angumukisi lo sotoꞌ neive. Idoꞌ lovo velite aꞌninguꞌ Zudaꞌ Izesuꞌni molalingumuꞌ nadii gamazi li hukahe nemukisi loosa idoꞌ Lomavelite bili hililizangumuꞌ nadiꞌ igi ngeleꞌmizahe nemukisi lo neive. Helosa gohi nado otihe idoꞌ aposoloꞌve zuho nado ngeletavo numudoꞌ namadoꞌ ve moni monoꞌ gamazi lamineꞌ li-ngimahe nemukisi lo neive.
Mene buku gizive nene gulive ma sainimi amineꞌ ve. Neꞌmino sainimi amineꞌ neineꞌza gamene galaꞌmudatiꞌ vomine eveneꞌ nete aꞌmine buku nene aposolo Mataioꞌ gizineꞌ ve laniꞌ ve. Mataioꞌ aza Zuda ve minineꞌ. Idoꞌ Mataioꞌ aza gulive gohi ma nene Leviꞌ minineꞌ. Neꞌmine ogo tauni gulive Kahanaumi ve lo mininguꞌ nene ongo mono minineꞌ. Idoꞌ Izesuꞌ aza Mataioꞌni olihe izipahaꞌne zuho loloꞌ ilive lo asi lo-emamivo minineꞌ gamenela nene Lomavelite ngamaniloꞌ gono do Zuda aleve takisi moni do-ngedaaꞌ ineꞌ. Idoꞌ Izesuꞌ Okulumokuko dizo vidotiꞌ nene Mataioꞌ aza Zuda aleveliti ebekuꞌ kilisimasi vaiꞌ mino monoꞌ gamazi lo-ngemo minineꞌ ve li evenelite laniꞌza alingeꞌ nene ebeꞌ atoꞌ atota mono monoꞌ gamazi lo-ngemelesa vineꞌ. Idoꞌ Mataioꞌ buku mene gizineꞌ nene Oꞌmosoꞌmo lo huko-ngedo Guvetinesi ve naba dizo minelive ma imiselelesuve lo live nene Izesuꞌ neive lo Zuda ve ngelebizelesa gizineꞌ ve. Adoꞌ Izesuꞌ ogo molo minineꞌ initekisi idoꞌ initeꞌ eita sotoꞌ ineꞌ nesi nene gozopoꞌ polohetelite Guvelesi ve naba alingumuꞌ gizaniꞌ gamazi nene do gihile izingumuꞌ ngelebizo gizineꞌ ve.
1
Mataioꞌ Izesuꞌ Avolomoti Guliveꞌine Gizineꞌ
(Lukaꞌ 3:23-38)
1 Izesuꞌ Kilisitoꞌ avolomote mini di aniꞌ neti guliveꞌine nene neꞌmino neive:
Guvelesi ve Davidiꞌ aza Abalahamuꞌ aꞌvo minineꞌ.
Idoꞌ Izesuꞌ Kilisitoꞌ aza Abalahamungi Davidingi ngaꞌvo minineꞌ. 2 Abalahamuꞌ nene Isakaꞌni gidineꞌ.
Idoꞌ Isakaꞌ minosa Zakoboꞌni gidineꞌ.
Idoꞌ Zakoboꞌ minosa Zudaꞌnisi uvolomotine nakunolomotine nesi gidineꞌ.
3 Idoꞌ Zudaꞌ nene Tamalaꞌni do Pelezangi Zelangi gidineꞌ.
Idoꞌ Pelezaꞌ nene Hezeloniꞌni gidineꞌ.
Idoꞌ Hezeloniꞌ minosa Lamuꞌni gidineꞌ.
4 Idoꞌ Lamuꞌ minosa Aminadabuꞌni gidineꞌ.
Idoꞌ Aminadabuꞌ minosa Nasoniꞌni gidineꞌ.
Idoꞌ Nasoniꞌ minosa Salemoneꞌni gidineꞌ.
5 Idoꞌ Salemoneꞌ minosa Lahabaꞌni do Boaziꞌni gidineꞌ.
Idoꞌ Boaziꞌ aza Lutiꞌni do Obediꞌni gidineꞌ.
Idoꞌ Obediꞌ aza Zesaiꞌ meleho minineꞌ.
6 Idoꞌ Zesaiꞌ minosa guvelesi ve naba Davidiꞌni gidineꞌ.
Idoꞌ Davidiꞌ nene veneꞌ gonoꞌ ma Uliaꞌ elenahine do Solomoniꞌni gidineꞌ.
7 Idoꞌ Solomoniꞌ nene Lehoboamuꞌ meleho minineꞌ.
Idoꞌ Lehoboamuꞌ minosa Abiaꞌni gidineꞌ.
Idoꞌ Abiaꞌ nene Asaꞌ meleho minineꞌ.
8 Idoꞌ Asaꞌ nene Zehosohatiꞌni gidineꞌ.
Idoꞌ Zehosohatiꞌ nene Zolamuꞌ meleho minineꞌ.
Idoꞌ Zolamuꞌ nene Uziaꞌ avoloho minineꞌ.
9 Idoꞌ Uziaꞌ nene Zotamuꞌ meleho minineꞌ.
Idoꞌ Zotamuꞌ minosa Ahaziꞌni gidineꞌ.
Idoꞌ Ahaziꞌ nene Hezekiaꞌ meleho minineꞌ.
10 Idoꞌ Hezekiaꞌ minosa Manaseꞌni gidineꞌ.
Idoꞌ Manaseꞌ nene Amoniꞌ meleho minineꞌ.
Idoꞌ Amoniꞌ minosa Zosiaꞌni gidineꞌ.
11 Idoꞌ Babelonia ve nete igi lovo hizi ngimi Zuda ve ngivileꞌ igi ngeleꞌmizi Babelonia misubouko vaniꞌ gameneuꞌ nene Zekoniaꞌ ve uvele mele nene Zosiadatiꞌ sotoꞌ igi minaniꞌ.
12 Idoꞌ Babelonia misubouko vi mini adotiꞌ Zekoniaꞌ nene Sealetieleꞌni gidineꞌ.
Idoꞌ Sealetieleꞌ nene Zelubabeliꞌ meleho minineꞌ. 13 Idoꞌ Zelubabeliꞌ sotoꞌ ogo minavo ezelatiꞌ nene Abiudiꞌ sotoꞌ ineꞌ.
Idoꞌ Abiudiꞌ sotoꞌ ogo minavo ezelatiꞌ nene Eliakimiꞌ sotoꞌ ineꞌ.
Idoꞌ Eliakimiꞌ sotoꞌ ogo minavo ezelatiꞌ nene Azoloꞌ sotoꞌ ineꞌ.
14 Idoꞌ Azoloꞌ sotoꞌ ogo minavo ezelatiꞌ nene Zadokuꞌ sotoꞌ ogo minineꞌ.
Idoꞌ Zadokuꞌ sotoꞌ ogo minavo ezelatiꞌ nene Akimiꞌ sotoꞌ ineꞌ.
Idoꞌ Akimidotiꞌ nene Eliudiꞌ sotoꞌ ogo minineꞌ.
15 Idoꞌ Eliudiꞌ sotoꞌ ogo minavo ezelatiꞌ nene Eleazaleꞌ sotoꞌ ineꞌ.
Idoꞌ Eleazaleꞌ sotoꞌ ogo minidotiꞌ nene Mataniꞌ sotoꞌ ineꞌ.
Idoꞌ Mataniꞌ sotoꞌ ogo minavo ezelatiꞌ nene Zakoboꞌ sotoꞌ ineꞌ.
16 Idoꞌ Zakoboꞌ nene Zoseheꞌ meleho minineꞌ.
Idoꞌ Zoseheꞌ nene Izesuꞌ izeleho Maliaꞌ neꞌmi vanaho minineꞌ. Aꞌmine ve Izesuꞌnimuꞌ nene Oꞌmosoꞌmo leliꞌ do luꞌ izelive lo imiselelesa live ve lo laaꞌ noune.
17 Eveneꞌ guliveꞌine neꞌmino gizuneꞌ nene Abalahamuꞌ gulivelotiꞌ vo Davidiꞌ guliveloꞌ ivo nene guliveꞌine fotini (14) neꞌmine gizune. Idoꞌ Davidiꞌ gulivelotiꞌ Babelonia ve nete Zuda ve ngeleꞌmizi Babelonia misubouko vaniꞌ gizunida nene eveneꞌ guliveꞌine gohi fotini (14) neꞌmine nene gizune. Idoꞌ Babelonia misubouko vi mini tineꞌ mili aniꞌ gizunidotiꞌ vo Oꞌmosoꞌmo do luꞌ izelive lo imiselelesa live neꞌmi guliveloꞌ ivo nene guliveꞌine gohi fotini (14) neꞌmine nene gizune.
Oꞌmosoꞌmo Do Luꞌ Izelive Lo Imiselelesa Live Izesuꞌni Nene Maliaꞌ Gidineꞌ
(Lukaꞌ 2:1-7)
18 Oꞌmosoꞌmo do luꞌ izelive lo Imiselelesa live Izesuꞌ sotoꞌ ineꞌ monovo nene neꞌmino neive: Izesuꞌ izeleho Maliaꞌ nene Zoseheꞌ izeni elenaho minineꞌza olihe bizi minamasivo Oꞌmosoꞌmi Sikalahuꞌ neꞌmo Maliaꞌ mulunouꞌ lemo mino izipe molo imineꞌ. 19 Neꞌmine ogavo vanaho Zoseheꞌ aza aꞌminemuꞌ ningo gelo ve lisiheꞌ minineꞌ nenako nemuꞌ Maliaꞌni nene eveneꞌ mukilite nigilavo hulo-deloniꞌ nene ovozo helalive lo gelo zegeno haleko hulo-delove lo gilineꞌ. 20 Idoꞌ neꞌmino gala geleꞌmo nomonivo Guvelesi veꞌmi angeloꞌ maliꞌmo vamutoꞌ sotoꞌ o emo tiꞌ lo lo-imineꞌ: Zoseheꞌ gaza guvelesi ve Davidiꞌ aꞌvo make, veneka Maliaꞌni nene dalohe hulo-delohe lo gaka gopo nogelaineꞌ nene gelamozo. Izipahala nominineꞌ nene Oꞌmosoꞌmi Sikalahuliꞌmidatiꞌ nenako ne ha dalosane. 21 Neꞌmine oganivo gipe ma gedeleseive. Neꞌmine ogavo gulive Izesuꞌ ve lo molalosane. Aꞌmine gulive neꞌmi monovo nene do luꞌ izelive ve. Idoꞌ eze evenele zuho neti lihimeꞌine hulo-ngedo do nguꞌ izelineꞌ nenako nemuꞌ guliveꞌve nene Izesuꞌ ve lo molalosane. 22 Initeꞌ mukiꞌ neꞌmino sotoꞌ ineꞌ nene Oꞌmosoꞌmi veletiꞌ gamazi lo sotoꞌ ogaꞌ ive polohete maliꞌmo Guvelesi veꞌmo lineꞌ gamazi ma lo-ngimineꞌ nene gihile izelive losa sotoꞌ ineꞌ. Idoꞌ aꞌmine Guvelesi veꞌmo lineꞌ gamazi nene neꞌmino neive:
23 Zaha ningamineꞌ alu maliꞌmo izipahala mino gipele gedelineꞌ nene guliveꞌve Emanueliꞌ ve li milalisave. Aꞌmine gulive Emanueliꞌ neꞌmi monovo di velepeꞌ izaniꞌ nene neꞌmino neive: Oꞌmoso lelikisi neive.
24 Idoꞌ neꞌmine ogavo Zoseheꞌ aza okisetiꞌ otosa angeloꞌ lidoꞌ nene gele do elenahine Maliaꞌni nene eleꞌmize numuꞌveuꞌ molaniꞌza 25 okoꞌnoloꞌ damivo gipele ma gedavo gulive Izesuꞌ ve lo molaniꞌ.


ZAKOBOꞌ GIZINEꞌ LUHUVO NITEꞌ
Zakoboꞌ Gizineꞌ luhuvo Niteꞌ Gomuꞌ Gataaꞌ Gamazi
Monoꞌ Godolo Gosohokuꞌ nene eveneꞌ setihami guliveꞌine hamoꞌ guliveꞌine minineꞌ minaniꞌ nene Zakoboꞌ ve lisa minaniꞌ nemuꞌ gataaꞌ noune. Ma nene Zebedaioꞌ gipele minineꞌ nene Zohaneꞌ uvoloho ve. Idoꞌ aꞌmine nene Izesuꞌ izipahala zuho tuvelutiꞌ minineꞌ ve. Aza nene eveneꞌ naba Helodeꞌ neꞌmo luvono gitilo lavo aꞌmine Zakoboꞌni nene luvono gitaniꞌ. Aꞌminemuꞌ nene Aposolo Gono Di Minaniꞌ Monovo gizaniꞌ nene lakaꞌni 12 idoꞌ goholo 1 nelotiꞌ 3 neuꞌ gatelesane. Idoꞌ Zakoboꞌ ma nene Alahaioꞌ gipele minineꞌ. Azasi nene Izesuꞌ izipahala zuhoutiꞌ minineꞌ. Idoꞌ Zakoboꞌ ma nene Izesuꞌ akunolo minineꞌ. Zakoboꞌ luhuvo niteꞌ nene Izesuꞌ akunolo neꞌmo gizineꞌ ve li Izesuꞌ zuho mukiꞌ nete gili eleꞌvoleꞌ aniꞌ. Izesuꞌ gamaziꞌve lamineꞌ Zohaneꞌ gizinguꞌ nene tiꞌ lo lineꞌ: Izesuꞌ akunolo zuho nene Izesuꞌnimuꞌ gili eleꞌvoleꞌ igi eꞌmetamavo mino helo otavosa gili eleꞌvoleꞌ igi eꞌmetaniꞌ. Tiꞌ aha Pauloꞌ Kolidi ebekuꞌ Izesuꞌ zuho minaniꞌ luhuvo niteꞌ hulo-ngidinguꞌ nene Izesuꞌ hilingutiꞌ otosa nakunolo Zakoboꞌni sotoꞌ o emo idoꞌ izipahala zuhosi nene sotoꞌ o ngimive lineꞌ. Sotoꞌ o imineꞌ gameneuꞌ nene Zakoboꞌ aza Izesuꞌnimuꞌ gele eleꞌvoleꞌ ogo eꞌmetive li eveneꞌ mukiꞌ nete gilaniꞌ. Neꞌmine ogo alingeꞌ nene Izesuꞌ zuho Zelusalemi ebekuꞌ minaveti gizebo veꞌine loloꞌ ogo minineꞌ. Minavo monoꞌ gizebo ve mukiꞌ Zelusalemi ebekuꞌ mulise mili Zuda ve minamadite Izesuꞌ zuho liliꞌ aniꞌ nene okoꞌine lolovo huki Zuda veti louꞌ gamazi mukiꞌ eꞌmetilizaniꞌ o neive lo lo-ngemelobe lo-ngemamolone li gamaziꞌine di hamoꞌ ilisa mulise milanguꞌ nene Zakoboꞌ aza gamazi lo osuꞌ lolosa gamaziꞌine do hamoꞌ ogo neꞌmine lo lo-ngemamolone lo lineꞌ.
Neꞌmine lineꞌza asiꞌve Zakoboꞌ nene Zuda ve mino Zuda veti louꞌ gamazi nene eꞌmete lamineꞌ ineꞌ. Idoꞌ Zakoboꞌ aꞌminguꞌ neivo initeꞌ mataꞌ Zelusalemi numunguꞌ sotoꞌ ineꞌ nemuꞌ luhuvo gizave mate tiꞌ li laniꞌ: Eveneꞌ mukiꞌ Izesuꞌ zuho minanikisi minamanikisi nene Zakoboꞌnimuꞌ gilavo dizavo ve lisiheꞌ gehepeve ve li li-daniꞌ. Eveneꞌ ma nete Zakoboꞌni bilaniꞌ monovo nesi gizaniꞌ. Ma nete tiꞌ li gizaniꞌ: Eveneꞌ mukiꞌ nene Izesuꞌ zuho liliꞌ i di vi minangumuꞌ nene Zuda veti evenetoꞌ medelo mino Oꞌmoso initeꞌ lehize-daaꞌ ive nabasi idoꞌ eze zuhosi ngizeboloꞌ molavo Zakoboꞌni asi li di evenetoꞌ i-diki Izesuꞌnimuꞌ aza Oꞌmosoꞌmo do luꞌ izelive lo imiselelesa live nene nomive lo eveneꞌ lo-ngemelive li amuzo mili li-imaniꞌ. Li-imaniꞌza Zakoboꞌ aza neꞌmine losaꞌmineꞌ nenako oꞌve lo gekeꞌ lo asi lo eveneꞌ tiꞌ lo lo-ngimineꞌ: Izesuꞌ nene Oꞌmosoꞌmi gipele eveneꞌ mukiꞌ izeꞌ molo-ledaaꞌ neive ve. Tiꞌ lo lineꞌ nene Zuda ve Izesuꞌ zuho minamaniꞌ nene ngizeboloꞌ goloso molavo geheni huli bili nizavo hilineꞌ. Zakoboꞌ velesi ha minineꞌ gameneuꞌ nene Loma veti guveꞌinesi ve naba neꞌmo gizebo o minineꞌ misubouꞌ Zuda ve nene ebeꞌ ato atoꞌ mukikuꞌ miniꞌmi moni minaniꞌ. Ma nene gozopoꞌ lovo vete avoꞌningine Zudaia misuboutiꞌ di vikevo aꞌmine di vaniꞌ misubola minaniꞌ. Ma nene Zudaia misubo huli geheni gonoꞌine dalisa misubo ato atota vaniꞌ. Aꞌmingutiꞌ linge ma nene Izesuꞌ zuho liliꞌ aniꞌ. Gamene ma Zakoboꞌ olihe helamo velesi ha mino Zelusalemi ebekuꞌ Izesuꞌ zuholiti gizebo veꞌine mino nene aꞌmine Zuda ve ebeꞌ ebekuꞌ hutileꞌ igi ato atoꞌ misubouꞌ vi minada nene luhuvo niteꞌ gizo hulo-ngidineꞌ. Luhuvo gize-ngidinguꞌ nene Oꞌmosoꞌmi evenele zuho nene igi mili monilizaniꞌ monovomuꞌ gizineꞌ. Eiꞌ Zakoboꞌ luhuvo niteꞌ gizinguꞌ nene initeꞌ mukikumuꞌ lineꞌ. Eveneꞌ nete Izesuꞌnimuꞌ gili eleꞌvoleꞌ angumuꞌ ve li ngibili ngeleꞌmize goloso navo ma nadiꞌ ilizahe nemukisi lo gizineꞌ. Idoꞌ Oꞌmosola laakumukisi ne lo gizineꞌ. Idoꞌ gohoꞌ gahalikumukisi heneni vemukisi nevo ma lo gizineꞌ. Idoꞌ Oꞌmosola gele eleꞌvoleꞌ ogakumukisi nevo lo gizineꞌ. Nemuꞌ gizinguꞌ nene Oꞌmosoꞌmi gamazi nene gato gatedunukovoꞌ gelo mo lamineꞌ ve lo gelosa aꞌminevoꞌ oloneꞌ nene Oꞌmosomuꞌ olihe gele eleꞌvoleꞌ amune lo gizineꞌ. Idoꞌ Oꞌmosoꞌmi gamaziliꞌmo lidiꞌmine lidiꞌmine amoloneꞌ nene Oꞌmosola gele eleꞌvoleꞌ o guno amune lineꞌ. Idoꞌ gohoꞌ gahaliꞌ siheleꞌni gopo monaniꞌ idoꞌ negi nene nasahiliꞌ o-ngedaakumukisi lo gizineꞌ. Mevo gamazi goloso lamineꞌ lo molo laaꞌ uneꞌ nevomukisi lo gizineꞌ. Idoꞌ alingeꞌ neꞌmine manaꞌmine olone laaꞌ nouneꞌ nene Oꞌmosoꞌmo gala gelo leliꞌ dalizave lo lo-lidineꞌ nemuꞌ nene gelamo laaꞌ noningumuꞌ nesi lo gizineꞌ. Idoꞌ eveneꞌ okoꞌninguꞌ oloꞌ lavo lovo hizi idoꞌ di goloso igaꞌ aniꞌ nemukisi gizineꞌ. Idoꞌ eveneꞌ di gopo igi aka golosouꞌ vaniꞌ nene do tiꞌno ngeleꞌmize aka lamineta ogakumuꞌ nesi lo gizineꞌ. Initeꞌ mukiꞌ memuꞌ nene lo gizosa hulo-ngidineꞌ.
Luhuvo niteꞌ Zakoboꞌ gizineꞌ ma nene gatosa ne gele guno olosane.
1
Zakoboꞌ Gekeꞌ lo-ngedo Luhuvo Gize-ngidineꞌ
1 Oꞌmoso idoꞌ Guvetesi ve Izesuꞌ Kilisitoꞌ engiꞌ gelekeleꞌ izipe Zakoboꞌ naza luhuvo niteꞌ nogizuve. Isilaeleꞌ veti avoteho Zakoboꞌ gipele zuho tuvelu engiꞌ ngaꞌvopilemoꞌ muliseꞌningutiꞌ muliseꞌningutiꞌ ma hutileꞌ igi misubouꞌ misubouꞌ miniꞌmi vangutiꞌ Izesuꞌ evenele zuho liliꞌ ave lengikumuꞌ luhuvo niteꞌ mene nogizuve. Longopoꞌni lo nogizuve.
Lemenguꞌ Sotoꞌ O-ledaaꞌ Neineꞌ Neꞌmo Gele Eleꞌvoleꞌ Ogate Do Amuzo Molo-ledaaꞌ Neingumuꞌ Gizineꞌ Gamazi
2-3 Neze zuho mate, lengemenguꞌ molaaꞌ initeꞌ nehe mulumo niteꞌ ato atoꞌ nehe neꞌmine initeꞌ lengita sotoꞌ ilineꞌ neꞌmo nene Oꞌmosomuꞌ gili eleꞌvoleꞌ igaꞌ naniꞌ nene do amuzo molo gili eleꞌvoleꞌ igi di giliꞌ li minilizaniꞌ monovo do sotoꞌ ilineꞌ nene mo gili nizave. Gili nizanako mulumo niteꞌ ato atoꞌ neꞌmine lengita sotoꞌ neivo ma muludinguꞌ goloso gilami longolize izivoꞌ minilo. 4 Mulumo initekuꞌ mini Oꞌmosomuꞌ gili eleꞌvoleꞌ igi di giliꞌ li minaniꞌ nene hulami aꞌmingukovoꞌ minilizaniꞌ neꞌmi gihile nene neꞌmino sotoꞌ oloseive: Lengita monoꞌ monovo lamineꞌ mine osuꞌ lavo nominekisi minami minilisave. Nemuꞌ nene neꞌmine ogo minelone li gili eleꞌvoleꞌ igi di giliꞌ li minilo.
Gate Lamineꞌ Gelaaꞌ Monovomuꞌ Viseꞌ O Ma Aꞌminemuꞌ Oꞌmosola Loloningumuꞌ Gizineꞌ Gamazi
5 Idoꞌ lengikutiꞌ ve maliꞌmo gala lamineꞌ gelaaꞌ monovomuꞌ nene viseꞌ ogo ma Oꞌmosola lilive. Lilineꞌ ha emeleseive. Oꞌmoso neve eveneꞌ mukiꞌ nene balu o-ledo lukehe amo initeꞌ ha lemaaꞌ neive. 6 Nemuꞌ nene aꞌmine ve Oꞌmosola lilinguꞌ initeꞌ dalohe damolohe lo gala setaꞌ gelamo gele hamoꞌ o mino Oꞌmosola lilive. Gaꞌine sitaꞌ gilaaꞌ nave nene gaꞌine gili nge lami guvo noso mine guno amivo hepeliꞌmo do mone mone ogaꞌ neineꞌ neꞌmini minaaꞌ nave. 7-8 Ve aꞌneꞌmine ve luꞌine gaꞌine taza vo vineꞌ nete zovoꞌ izi di monaaꞌ nanako Guvelesi velatiꞌ initeꞌ ngeli damilisave.
Gohoꞌ Gahaliꞌ Vemuꞌ Idoꞌ Heneni Vemuꞌ Gizineꞌ Gamazi
9 Neze zuhokizo, linginela eveneꞌ ma limi nizave ingine nene Oꞌmosoꞌmo ningivo dizi nizanako nemuꞌ ngolize izi minilizave. 10 Idoꞌ heneni ve nete heneniꞌinemuꞌ ngolize izami ingine Oꞌmosoꞌmo ningivo limi nizaniꞌ nemuꞌ ngolize izi minilizave. Guvise naviseꞌmi guvovo suludaniꞌ neꞌmine igi suludilisave. 11 Ee, hoꞌ dizo amuzo molo lavo aꞌmine guvise navise gokoꞌ loloseive. Idoꞌ gokoꞌ lavo guvovo suludoꞌmozavo emeniꞌve gonoliseꞌve lamineꞌ nene goloso ogaꞌ neive. Aꞌmineꞌmine igi heneni ve ingine gono bezeꞌninguꞌ moni minilizadotiꞌ vi tolovo ilisave.
Lemenguꞌ Molaakumukisi Idoꞌ Lihime Daakumukisi Gizineꞌ gamazi
12 nGemenguꞌ molaaꞌ initekuꞌ nehe mulumo initekuꞌ nehe mulumo initeꞌ ato atokuꞌ nehe ne gilizevo ami amuzo mili minilizave ingine ngolize izi minilisave. Amuzo mili mini aꞌmine initeꞌ ivileꞌ ikevo neꞌmi meniꞌve nene Oꞌmosoꞌmo minevoꞌ minevoꞌ ngemeni dameni nene lehize-ngedeleseive. Ee, luꞌine Oꞌmoso imi nizave engiꞌ ngemelove lo salani molo-ngidineꞌ initeꞌ minevoꞌ minevoꞌ ngemeni dameni nene lehize-ngedeleseive. Idoꞌ lehize-ngedelingumuꞌ ve li ngolize izi minilisave. 13 Initeꞌ maliꞌmo emenguꞌ molalosa lulo hizo eze geleleheꞌ ogo do vavo ma aꞌmine ve aza lihime dosa Oꞌmosoꞌmo nemenguꞌ molave lamilive. Lihime daakumuꞌ nene Oꞌmoso aza lulo otesaꞌmive. Idoꞌ lihime dalizave lo Oꞌmosoꞌmo nene lemenguꞌ molosaꞌmive. Nemuꞌ nene nemenguꞌ molave lamilive. 14 Leliꞌ goloso niteꞌ ogo molo ogakumuꞌ lumo helaaꞌ neineꞌ neꞌmo gate hizo limimiseꞌ ogaꞌ neive. 15 Lumo helaaꞌ neineꞌ neꞌmo izipahala mino gedelineꞌ neꞌmi gulive nene lihime ve. Lihime neꞌmo naba ogo izipahala mino gedelineꞌ neꞌmi gulive nene helaaꞌ ve.
16 Neze zuho luꞌne lengeme nouvoniꞌ mate, ladani gatine gilamilo. 17 Initeꞌ mataꞌ lamineꞌ idoꞌ leleꞌmize lamineꞌ ogaꞌ initeꞌ lamineꞌ nene Oꞌmosolatiꞌ neive. Meteho Oꞌmoso Okulumokuꞌ labanaꞌ elaaꞌ neineꞌ initeꞌ do sotoꞌ molave aza aꞌmine molaniꞌ initeꞌ nene neꞌmino do velepeꞌ alepeꞌ izesaꞌmive. Gamene gamene do lamineꞌ o-ledovoꞌ neive. 18 Laza nene eiꞌ do sotoꞌ ineꞌ initeꞌ mukiꞌ ngivileꞌ igi mini evenele zuho gosohoꞌ ganaꞌ apiꞌ igi liliꞌ ilizave lo Oꞌmosoꞌmo asiꞌve gala gelo gamaziꞌve gihiledunuꞌ do sotoꞌ o-ledo lemeni dameni gosohoꞌ lemave.
Oꞌmosoꞌmi Gamazi Gelo Gele Do Eꞌmetaakumuꞌ Gizineꞌ Gamazi
19 Neze zuho luꞌne lengeme nouvoniꞌ mate, gamazi mene gililo. Lingine mukiꞌ nene gamazi gelaakumuꞌ liteꞌ li di nene igi minilo. Ne neiha gamazi laakumuꞌ nene zou li gili minisa lilo. Idoꞌ linginela liteꞌ lo lingizeboloꞌ molamivo. 20 Eveneꞌ lizeboloꞌ neꞌmo Oꞌmosoꞌmi monovo lisiheꞌ nene ngelo do sotoꞌ amoloseive. 21 Nemuꞌ nene lutine do goloso ogaꞌ initeꞌ mukiꞌ idoꞌ goloso niteꞌ pataꞌ buu lo minineꞌ nene huli hokolizeꞌ ami okodine diꞌmi limi mini Oꞌmosoꞌmi gamazi lutinguꞌ molaniꞌ nene di giliꞌ li dalo. Oꞌmosoꞌmi gamazi neꞌmo nene do lunguꞌ izo do lamineꞌ oloseize. Di giliꞌ li dalo.
22 Idoꞌ neꞌmine igi Oꞌmosoꞌmi gamazi nene haza gatinedunukovoꞌ gili minami gili di eꞌmetilo. Haza gatinedunukovoꞌ gililizaniꞌ nene langisetine lutine golo izilisave. 23 Eveneꞌ malite Oꞌmosoꞌmi gamazi gili gili damilizaniꞌ nene ve ma gapogapokuꞌ ningi engiꞌ goꞌine veꞌine ningaaꞌ naniꞌ neꞌmino neive. 24 Goꞌine veꞌine ningi vikevo aꞌmidoꞌ liteꞌ lo gaꞌine molaaꞌ neive. 25 Nene neiha Oꞌmosoꞌmi gamazi lo huko-lidineꞌ nene gamazi gihile lamineꞌ mino goloso niteliꞌmi gelekeleꞌ ve minuningutiꞌ apase-ledaaꞌ neive. Neꞌmine ogaꞌ neineꞌ nenako aꞌmine gamazi neutiꞌ nene Oꞌmosoꞌmi monovomuꞌ viseꞌ ogo gate molamivo gele dovoꞌ mineloneꞌ nene Oꞌmosoꞌmo aꞌminguꞌ hize eleꞌ o-ledavo initeꞌ mukiꞌ oloneꞌ nene lamineꞌ ogavo muludeuꞌ lamineꞌ gelelesune.
26 Eveneꞌ malite Oꞌmosomuꞌ gele eleꞌvoleꞌ ogo monoꞌ ve none li lilizaniꞌ nete gamazi laaꞌ adoꞌ gizebo isaꞌmaniꞌ nene eveneꞌ aꞌneꞌmine ve monoꞌ ve nobe li engiꞌ luꞌine golo izi soza lilisave. 27 Lodomuloꞌ izipe idoꞌ veneꞌ getoꞌ muheleꞌ igi minaniꞌ nene ngeleꞌmize lamineꞌ oloneꞌ idoꞌ me misubouꞌ eveneꞌ Oꞌmosomuꞌ gilamaveti monovoꞌine dokunivo lute do goloso ogalive lo gizebo ogo mineloneꞌ nene Oꞌmosomuꞌ gele eleꞌvoleꞌ ogo monoꞌ ve gihile minelonidiꞌmo Meteho Oꞌmosoꞌmi veleloꞌ hehe lamineꞌ lo mineleseive.


ZUDA VETI GULIVEꞌINE GOHI MA HEBILAIOꞌ ALEVE IZESUꞌ ZUHO MINANIꞌ NETI LUHUVO NITEꞌINE VE
Hebilaioꞌ Ve Ma Izesuꞌ Evenele Zuho Minaniꞌ Neti Luhuvo Niteꞌinemuꞌ Gomuꞌ Gataaꞌ Gamazi
Mene luhuvo niteꞌ gizive aꞌmidoꞌ guliveꞌve gizamineꞌ nenako neꞌmo nene evenelite ve neꞌmo gizineꞌ noloseive li gilaniꞌ nene eveneꞌ atoꞌ atokumuꞌ gilaaꞌ aniꞌ ve. Adoꞌ malite Banabasiꞌ gizineꞌ noloseive lavo malite nene Izesuꞌ evenele zuho Loma ebekuꞌ minaveliti gizebo veꞌine ganaꞌ di oti-ngidangutiꞌ maliꞌmo gulive Kelemedoꞌ ve lo minineꞌ neꞌmo gizineꞌ noloseive lavo idoꞌ malite Lukaꞌ gizineꞌ noloseive laaꞌ aniꞌ ve. Idoꞌ eveneꞌ mukiꞌ nene aposoloꞌ Pauloꞌ gizineꞌ noloseive li gilaaꞌ aniꞌ ve. Matini Lutaꞌ aza Apoloꞌ gizineꞌ noloseive lo gilineꞌ. Nemuꞌ nene laza aꞌmine luhuvo niteꞌ nene zaho gizihe nemuꞌ gele guno amoloneꞌ o neineꞌ nene mo sotoꞌ o neive. Idoꞌ aꞌmine luhuvo niteꞌ nene zamotinemuꞌ gehepeve gizineꞌ neve nemukisi nene mo gele lamineꞌ amune. Hebilaioꞌ Veliti luhuvo niteꞌine ve lo laaꞌ noune. Idoꞌ aꞌmine gulive Hebilaioꞌ nene Zuda vemuꞌ guliveꞌine gohi ma ne neive. Aꞌmine luhuvo nitekuꞌ gize-ngidineꞌ gamazilotiꞌ nene tiꞌ lo gele none: Gizive aza gopo gizamo Zuda ve linge ebeꞌ mautiꞌ ve minave nene gize-ngidineꞌ ve lo gele none. Aꞌmine Zuda ve ingine ingi monaaꞌ aniꞌ ebeliꞌmi gulive nene gizamineꞌza nGiliki gamazi laaꞌ aniꞌ nenako nemuꞌ aꞌmine ebeꞌ nene Zuda veliti misuboꞌine heta minineꞌ noloseive. Aꞌmine aleve ingine gozopotiꞌ Izesuꞌ evenele zuho minaniꞌ ve lo mene luhuvo niteliꞌmo nolo-limive. Izesuꞌ evenele zuho minangumuꞌ di goloso palasa i-ngidaniꞌza ingine Izesuꞌni huli eze zuho nomune lamaaꞌ aniꞌ ve. Neꞌmine aniꞌza aꞌmine luhuvo niteꞌ gizineꞌ gameneuꞌ ingine geni ngebelavo Izesuꞌ evenele zuho minadotiꞌ huli gohi Zuda monokuko tineꞌ mili vilisa gaꞌine gilaniꞌ gilineꞌ. Laza giluneꞌ nene Zuda ve linge malite tiꞌ li goꞌine izangumuꞌ Izesuꞌni huli vilisa aniꞌ noloseive lo gele none: Ve naba Moseꞌ neꞌmo Oꞌmosolatiꞌ daniꞌ monoꞌ adoꞌ Oꞌmosoꞌmo ngimiselavo angelolite igi li ngoloꞌ laniꞌ monoꞌ nene huli monoꞌ adoꞌ monoꞌ numuꞌve nomineꞌ idoꞌ engitoꞌ medeli mini Oꞌmoso initeꞌ lehizi-daaꞌ aveꞌine nizamaniꞌ idoꞌ initeꞌ olokuꞌ gizi Oꞌmoso imaaꞌ monovoꞌine nomineꞌ monoꞌ nene eꞌmetaniꞌ. Idoꞌ gizebo veꞌine naba nene adoꞌ lihimeloꞌ ve goloso lohotoꞌ zaloꞌ bili hilave ne neive li li-ngidaaꞌ aniꞌ noloseive.
Aꞌmine luhuvo niteꞌ giziveꞌmo lo-ngimineꞌ gamazi malotiꞌ nene tiꞌ lo gele none: Eveneꞌ malite neꞌmine li goꞌine izi nilizahe izami nilizahe nesi nene ingine engiꞌ gaꞌninguꞌ neꞌmine li gilaniꞌ noloseive lo gele none. Idoꞌ neꞌmine lo gele noneꞌ nene aza tiꞌ lo lo-ngimidotiꞌ nene gele none: Laza Izesuꞌ evenele zuho nete aꞌmine Zuda velite di nizaniꞌ initeꞌ nene ivileꞌ ivosa do none. Izesuꞌ aza Oꞌmosoꞌmi gipele mino idoꞌ eiꞌ gidini gehepeve neineꞌ nene ngelebizineꞌ ve. Ha Oꞌmosoꞌmi gonouꞌ ve adoꞌ angeloꞌ nesi idoꞌ Moseꞌine nesi nene ngivileꞌ ogosa naba gehepeve neive. Idoꞌ Kilisitoꞌ aza evenetoꞌ medelo mino Oꞌmoso initeꞌ lehize-daaꞌ ivesi mino Aloniꞌ aꞌvopilemoꞌ zuholite evenetoꞌ medeli mini Oꞌmoso initeꞌ lehizi-daaꞌ aveliti zuhoutiꞌ minamineꞌza engiꞌ ngivileꞌ ogo Oꞌmoso initeꞌ lehize-daaꞌ ive lamineꞌ minineꞌ. Neꞌmine ogo aza Oꞌmoso initeꞌ lehize-dineꞌ nene engiꞌ lehizi-daaꞌ aniꞌza aꞌmine neꞌmo lihimeꞌine mudise ngelo do hulamilidoꞌ ogavo nemuꞌ nene gohi lehizi-di gohi lehizi-di igaꞌ aniꞌ ve. Neꞌmine igaꞌ aniꞌza Kilisitoꞌ aza eiꞌ okoꞌno hulo Oꞌmoso lehize-dineꞌ neꞌmo mudise lihimete vaiꞌ do hulo-ledelidoꞌ gehepeve minineꞌ nenako aꞌmine okoꞌno nene gohi hulo lehize-delidoꞌ minamineꞌ ve. Idoꞌ Oꞌmososi Zuda vesi bizi minilizaniꞌ aka nene Oꞌmosoꞌmo Moseꞌni elebizavo Moseꞌ do sotoꞌ o-ngidineꞌ nene minevoꞌ minevoꞌ ogo minamineꞌza Oꞌmososi bizo mineloneꞌ aka Kilisitoꞌ do sotoꞌ o-lidineꞌ nene minevoꞌ minevoꞌ ilineꞌ aka mino aꞌmine akamuꞌ Oꞌmosoꞌmo lo huko-lidineꞌ gamazi neꞌmo nene Moseꞌ do sotoꞌ ineꞌ akaliꞌmi gamazi nene ivileꞌ ogo lamineꞌ neive. Idoꞌ Zuda veliti monoꞌ numuno naba nene ha Oꞌmoso opoꞌni laaꞌ numuno gehepeve adoꞌ Okulumoꞌ neꞌmi avazahavoꞌ ne neive. Idoꞌ aꞌmine Zuda velite monoꞌ numunguꞌ nene haza evenelite Oꞌmosoꞌmi moꞌmosiꞌve minidaa nene dizamilizave li li hukaniꞌ ve. Ne neineꞌza Kilisitoꞌ hilidiꞌmo nene Oꞌmoso neidoꞌ gehepeve Okulumokuko voloningumuꞌ aka vele-ledave. Neꞌmino neineꞌ nenako nemuꞌ nene lingine Kilisitoꞌnidoꞌ gili eleꞌvoleꞌ igaꞌ nanitine nene hulami ezeloꞌ gili eleꞌvoleꞌ igivoꞌ minilo lo mene luhuvo niteꞌ giziveꞌmo lineꞌ. Neꞌmine lo Oꞌmosomuꞌ gele eleꞌvoleꞌ ogaliꞌmi monovo ngelebizelesa eveneꞌ atoꞌ ato mukiꞌ Oꞌmosomuꞌ gili eleꞌvoleꞌ adotiꞌ igi mili aniꞌ initeꞌ mukikumuꞌ nene lo-ngimineꞌ. Nemuꞌ Izesuꞌ ineꞌ initekumuꞌ gatine gilivoꞌ mini eze evenele zuho liliꞌ igi minangutiꞌ nene huli heta limi vamilo lineꞌ. Mulumo geni daaꞌ nouneꞌ nene Oꞌmosoꞌmo eveneꞌ lisiheꞌ lamineꞌ minilizave lo do lisiheꞌ o-ledaaꞌ neineꞌ aka ne neive. Zou lo mino aꞌmine mulumo geniuꞌ vo holalonidiꞌmo gihileꞌve nene minevoꞌ alevote vo lamineꞌ ilineꞌ ne neive. Neꞌmine lo mine lamineꞌ ilizaniꞌ akamuꞌ gamazi liꞌnibe liꞌnibe vaiꞌ lo-ngimineꞌ. Adoꞌ lengikuꞌ honguvoꞌ minivo minilo idoꞌ ge luka neme ne luꞌne geme li minilo lo nevoꞌmine gamazi vaiꞌ lo-ngimineꞌ. Izesuꞌ aza Zelusalemi ebeꞌ heta hilineꞌ nemuꞌ lo gaꞌine ogo inginesi nene Zuda velite ingi minaniꞌ ebeꞌ neꞌmi heta vi gomuꞌ Izesuꞌni ovozo monovo i-dikevo daniꞌ neꞌmini inginesi dalizave. Asiꞌvemukisi idoꞌ eikisi makaꞌ minavemukisi Oꞌmosola lilizave lo lo-ngedo Oꞌmosola lo tiꞌ lo gizineꞌ: Eiꞌ Oꞌmosoꞌmo gilidokovoꞌ ilizangisi dalizadoꞌ o minineꞌ initeꞌ mukiꞌ nene Oꞌmosoꞌmo lehize-ngedelive lo Oꞌmosola lo luhuvo nitekuꞌ gizineꞌ. Neꞌmine ogo Timoteoꞌ nalaꞌ numunguꞌ minidotiꞌ nene imisele hulaniꞌ gamazi lo-ngemo noꞌnohoꞌ gamazitunuꞌ luhuvo niteꞌve nene gize osuꞌ lineꞌ. Aꞌmine luhuvo nitekuꞌ nene Kilisitoꞌni meheꞌine imi huli-di vaaꞌ naveloꞌ sotoꞌ o-ngedelineꞌ initekumuꞌ hungoꞌ vaiꞌ ngemo Kilisitoꞌnimuꞌ gili eleꞌvoleꞌ aniꞌ nene hulikelizave lo gamene vaiꞌ lo-ngidineꞌ.
1
Oꞌmosoꞌmo Gipeleine Gamazi Do Vaꞌvaꞌ O-davo Gamaziꞌve Lamineꞌ Lo-limineꞌ
1 Gozopoꞌ nene Oꞌmosoꞌmo gamaziꞌve avotemotine lo-ngemelesa nene ato atoꞌ gameneuꞌ monovo do ato atoꞌ ogo polohetela molavo ingine avotemotine li-ngimi ngimiꞌ iꞌmi igaꞌ aniꞌ ve. 2 Ne neiha gamene alingeꞌ idise mene noneꞌ gamenela nene Oꞌmosoꞌmo gamaziꞌve nene leliꞌ lo-lemelesa eiꞌ gipele neve imiselavo ogo lo-limineꞌ ve. Aꞌmine gipele nene initeꞌ mataliti meꞌnibo minelive lo eleꞌmize molo eiꞌ gipeleloꞌ aꞌmine initeꞌ mataꞌ mukiꞌ nene do sotoꞌ ineꞌ ve. 3 Aꞌmine gipele neve Oꞌmosoꞌmi monovo danavaꞌve atoliꞌmine goloso ogo lamineꞌ neineꞌ neꞌmi gihileꞌve gehepeve mino Oꞌmosoꞌmi emeni dameni neꞌmidoꞌ lisiheꞌ gehepeve o minive ne neive. Nemuꞌ aꞌmine gipele neꞌmo eiꞌ amuzoꞌveloꞌ molo gele mino laaꞌ neineꞌ gamazi neꞌmo nene initeꞌ mataꞌ mukiꞌ nene hize eleꞌ ivo laminekovoꞌ minaaꞌ neive. Idoꞌ aza nene goloso initete apase-ledaaꞌ akaꞌve vele osuꞌ lo-ledo veleta ve Guvelesi ve naba eitotiꞌ lemo minive nenako ana hulaaꞌ ida minineꞌ ve. 4 Mino Oꞌmosoꞌmi gipele ve li li-daniꞌ guliveꞌve neꞌmo Oꞌmoso gelekeleꞌ i-di gonoꞌve di-daaꞌ ave angeloliti guliveꞌine nene ivileꞌ ogo mino aꞌmine votigileloꞌ lisiheꞌ ogo ngivileꞌ goloso ogo dizosa neive.
Oꞌmosoꞌmi Gipeleꞌmo Angeloꞌ Mukiꞌ nGivileꞌ Ogo Osuꞌ Lo Neingumuꞌ Lineꞌ Gamazi
5 Ee, Oꞌmosoꞌmo gipelemuꞌ lineꞌ gamazi nene angeloꞌ hamokumukisi ma lo-ngedamineꞌ nenako neꞌmo nene aza angeloꞌ ngivileꞌ ogo dizosa neive. Oꞌmosoꞌmo ezemuꞌ tiꞌ lo lineꞌ monoꞌ godolouꞌ gizi nizaniꞌ ma neive:
Idise naza geiꞌ maho loloꞌ ogo
neniꞌ gipeꞌne geiꞌ nene nane lo do ote-giduvoniꞌ ve.
Idoꞌ ma lineꞌ gizi nizaniꞌ ma neive:
Naza nene eiꞌ giduve melehine minekuvo
Eze nene neniꞌ gipeꞌne minelive.
6 Idoꞌ Oꞌmosoꞌmo ganaꞌ gipele nene misubouko imiselelesa gohi lineꞌ gamazi ma tiꞌ li gizi nizaniꞌ ve:
Oꞌmosoꞌmi angeloꞌ mukiꞌ ingine gubiꞌ izi imi opoꞌni lilizave.
7 Idoꞌ angeloꞌve ingine gelekeleꞌ i-di minaaꞌ avemuꞌ nene Oꞌmosoꞌmo gamazi tiꞌ lo lineꞌ luhuvo gizi nizaniꞌ ma neive:
Oꞌmosoꞌmo lavo
eiꞌ angeloꞌve nene hepeꞌ ngemeni dameni di otuhaaꞌ nave.
Idoꞌ lavo
aꞌmine gelekeleꞌ i-daaꞌ ave nene
oloꞌ gulumo neꞌmine ngemeni dameni di otuhaaꞌ nave.
8 Neꞌmine o neineꞌza gipelemuꞌ neve monoꞌ godolouꞌ tiꞌ lo lineꞌ:
Oꞌmosoo, gaza gizebo ogaꞌ moꞌmosikauꞌ gizebo ogo minelineꞌ nene
huko vamo minevoꞌ minevoꞌ ogo mineleseive.
Mineleseinako Guvekasi ve loloꞌ ogo minelineꞌ neꞌmi monovo nene
monovo do lisiheꞌ ogaꞌ monovo nene mineleseive.
9 Gaza nene monovo lisiheꞌ laminetokovoꞌ luka molo mino
goloso initeꞌ daaꞌ monovomuꞌ goseleꞌ gebelavo mehenga emaaꞌ nane.
Neꞌmine ogaꞌ naneꞌ nenako
Oꞌmoso geiꞌ Oꞌmosoka neꞌmo eveneka ngivileꞌ ogo gaza golize izo mineline lo
aꞌmine moꞌmositoꞌ nene geleꞌmize molave.
10 Idoꞌ ma nene Oꞌmosoꞌmo gipelemuꞌ Guvekasi ve lo-do tiꞌ lo lo neineꞌ ma neive:
Guvekasi ve, gaza ganaꞌ nene me misubo do sotoꞌ molanivo
amuzo molo ha neive.
Idoꞌ Okulumoꞌ nesi geiꞌ angadunuꞌ loloꞌ aineꞌ ve.
11 Ne neiha aꞌmine initeꞌ nene vi osuꞌ lilisasineꞌza
gaza nene minevoꞌ minevoꞌ ogo haza minaaꞌ nane.
Idoꞌ okulumoꞌ misubo nene eveneliti okoꞌnidoꞌ initeꞌ hulupovo ili
goloso igaꞌ naniꞌ neꞌmine ilisasive.
12 Idoꞌ aꞌmine okulumoꞌ misubo nene litehe initeꞌ di gangi milaniꞌ maꞌmino
gango moloko gosohoꞌ ha do sotoꞌ olosaba gaza neve ha minevoꞌ minevoꞌ ogo hazavoꞌ nanivo
kilisimasi nene ogo vokaꞌ vokaꞌ ogo minelineꞌ nene osuꞌ lamoloseive.
13 Idoꞌ gipelemuꞌ tiꞌ lo lineꞌ gamazi neꞌmino nene angeloꞌ hamokumukisi lo-ngemesaꞌmive:
Nezelotiꞌ geiꞌ nene nange. Aꞌne hulaaꞌ uvoda nene minezo.
Mine do vo nanivo biluvaka nete gelekeleꞌ i-gidi minilizave lo
gizengauꞌ doꞌmo leme-ngedelesuve.
14 Neꞌmine ma lo-ngedesaꞌmineꞌ nenako angeloꞌ ingine gipele neꞌminisa dizi minami ha Okulumoꞌ ngemeni damenisi Oꞌmosoꞌmi gelekeleꞌ veꞌve minikevo Oꞌmosoꞌmo do luꞌ izelesa leleꞌmize molave leliꞌ nene hize eleꞌ i-lidilizave lo ngimiselaaꞌ neive.


IZESUꞌ EVENELE ZUHO GAꞌINE DO ZUDAꞌ GIZE-NGIDINEꞌ LUHUVO NITEꞌ
Zudaꞌ Gizineꞌ Luhuvo Nitekumuꞌ Gomuꞌ Gataaꞌ Gamazi
Mene luhuvo niteꞌ gizive nene Zakoboꞌ akunolo Zudaꞌ gizuve lo gizineꞌ ve. Idoꞌ Lukaꞌ gizineꞌ luhuvo nitekuꞌ Izesuꞌ aposoloꞌne zuho minilizave lo do kegese-ngidive tuveluꞌa nete guliveꞌine gize do limingutiꞌ hamoꞌ ma nene gulive Zudaꞌ Zakoboꞌ ve lo minineꞌ ve. Ne gamazi nene eveneꞌ linge ngomo malite di velepeꞌ izi Zakoboꞌ akunolo Zudaꞌ ve li laniꞌ. Ne neiha eveneꞌ linge mukilite aꞌmineꞌmi monovo nene neꞌmino noloseive li laniꞌ: Zakoboꞌ gipele Zudaꞌ ve. Nemuꞌ nene guleheꞌ veliti gamazi adoꞌ Ingilisi gamaziutiꞌ di velepeꞌ izaniꞌ monoꞌ godolouꞌ nene aꞌmine gamazi Zuda Zakoboꞌ di velepeꞌ izi gizi nizadoꞌ nene Zakoboꞌ gipele Zudaꞌ ve li gizi nizaniꞌ ve. Nemuꞌ nene tiꞌ lo gele none: Aꞌmine Lukaꞌ gizive aposoloꞌ Zudaꞌ eiꞌ uvolohi gulive Zakoboꞌ nevoba asi melehi gulive nene Zakoboꞌ ve lo minineꞌ ve. Nemuꞌ nene aꞌmine aposoloꞌ Zudaꞌ aza Zudaꞌ luhuvo niteꞌ nene gizivoba asi eiꞌ abalaho maliꞌmo gizineꞌ noloseive lo gele none. Idoꞌ Mataioki Malekoki ingine luhuvo niteꞌine gizasinguꞌ nene Zakoboki Zudaki nene Izesuꞌ akunolo minasineꞌ ve li gizi nizasive. Aꞌmine Zakoboꞌ aza Izesuꞌ evenele zuho Zelusalemi ebekuꞌ mulise milaaꞌ aveliti gizebo veꞌine loloꞌ ogo mino monoꞌ godolo gosohokuꞌ Zakoboꞌ luhuvo niteꞌ neineꞌ nene gizineꞌ ve. Idoꞌ ganakutiꞌ eveneꞌ ma nete aꞌmine Zakoboꞌ akunolosi Izesuꞌ akunolosi minive neꞌmo mene luhuvo niteꞌ gizineꞌ ve li liꞌmi aniꞌ ve.
Zudaꞌ aza luhuvo niteꞌve nene eveneꞌ mulise ma minaniꞌ nene gizo hulo-ngede noloseineꞌza ne zuho ma nene gizo nohulo-ngiduve lo luhuvo niteꞌveuꞌ nene guliveꞌine ma gizamineꞌ ve. Oꞌmosoꞌmo asi lo-ngedo lulo ngemavo Izesuꞌ Kilisitoꞌ gizebo o-ngede neive engitoꞌ nene gizo hulo-ngidineꞌ. Aꞌmine engikumuꞌ lineꞌ gamazi nene Izesuꞌ evenele mukitokisi vo daloseive. Aꞌmine gameneuꞌ nene eveneꞌ malite Izesuꞌ Kilisitoꞌni meheꞌine imi mini soza li Oꞌmosoꞌmo lihimete ha hulo-ledelineꞌ nenako nemuꞌ nene laza gopo neꞌmine manaꞌmine initeꞌ leliꞌ luteloꞌ nene ha olosune li monovo golosolokisi eꞌmeti mini eveneꞌ mamuꞌ inginesi neꞌmine ilizave li luꞌninguꞌ hizaaꞌ aniꞌ. Zudaꞌ me luhuvo niteꞌ gizineꞌ nene Izesuꞌ evenele zuho ingine aꞌmine neꞌmine igaꞌ aveti akaꞌine nene hizi tili-ngidilizangumuꞌ amuzo milalizave lo luꞌine do ote-ngedelesa gizineꞌ ve. Idoꞌ Petoloꞌ luhuvo niteꞌve naba tuuꞌ lakaꞌni tu neuꞌ gizineꞌ gamazisi idoꞌ Zudaꞌ me luhuvo nitekuꞌ gizineꞌ gamazi linge vaiꞌ nesi nene hamoliꞌmine gamazi gehepeve gizasineꞌ ve.
Idoꞌ Isilaeleꞌ eveneꞌ ma adoꞌ Aigita misubouko goloso igi minadotiꞌ nene Oꞌmosoꞌmo ngeleꞌmizo vo alingeꞌ lihime ngemo do goloso o-ngidivesi idoꞌ angeloꞌ golososi idoꞌ Sodomi idoꞌ nGomola alevelitesi adiꞌmine igi aꞌmine soza monoꞌ laaꞌ avemuꞌ Zudaꞌ live nete veneꞌ vemohoꞌ ingaaꞌ aniꞌ neꞌmine igi monovo goloso igaꞌ aniꞌ. Oꞌmosoꞌmo aꞌmine gozopoꞌ minave lihime ngimidiꞌmine ogo aꞌmine soza monoꞌ laaꞌ avesi lihime ngemeleseive lo Zudaꞌ lineꞌ ve. Idoꞌ aꞌmine soza monoꞌ laaꞌ ave nete Oꞌmosoꞌmi angeloꞌvesi diviꞌ ledivika li-ngidaaꞌ aniꞌ monovoꞌinemuꞌ lo-ngemo Zudaꞌ aza angeloꞌ naba Mikaeleꞌ adoꞌ angeloꞌ linge mukiꞌ ngivileꞌ ogo neineꞌza aza neꞌmine monovo ngelo ma amoloseive lo lo-ngimineꞌ. Idoꞌ monoꞌ godolo litehe neꞌmo engikumuꞌ lo-limive adoꞌ Kainiꞌ ve Balaamuꞌ ve idoꞌ Kolaꞌ ve ingine eveneꞌ goloso minaniꞌ neꞌmini aꞌmine soza monoꞌ laaꞌ ave nene eveneꞌ goloso nizave lineꞌ. Luhuvo niteꞌve gatilizave nene tiꞌ lo lo-ngimineꞌ: Lingine mulise mili nosoꞌ niteꞌ naaꞌ nanguꞌ nene aꞌmine soza monoꞌ laaꞌ ave ikevo makaꞌ naaꞌ nadotiꞌ lingine longovozo hililizadoꞌ minaaꞌ nave. Ingine limusoliꞌmo goline do sotoꞌ amilidoꞌ minidiꞌmini mini idoꞌ gihile izelidoꞌ o minineꞌ zaliꞌmo gihile izamo haza ote minidiꞌmini mini ingine di sotoꞌ ilizadoꞌ o minineꞌ monovo lamineꞌ nene mo di sotoꞌ isaꞌmave.
Nelotiꞌ nene Zudaꞌ aza gozopoꞌ minive Enokuꞌ neꞌmo polohelelite laaꞌ naniꞌ neꞌmino tiꞌ lo live lineꞌ: Oꞌmosoꞌmo angeloꞌvesi ngeleꞌmizo ogo aꞌmine lihimeloꞌ ve nene goniꞌ o-ngedo lihime ngemeleseive. Zudaꞌ aza neꞌmine loo neꞌmine eveneꞌ goloso sotoꞌ ilisave li aposololite hungoꞌ ngimangumuꞌ nene lo gaꞌine ineꞌ. Idoꞌ engiꞌ gili eleꞌvoleꞌ igaꞌ naniꞌine neꞌmo Kilisitodatiꞌ daniꞌ ngemeni dameni neꞌmi monovo neꞌmine minivo aꞌmine ngemeni dameniꞌine nene naba ilive li gono ha divoꞌ minilizave lo lo-ngimineꞌ. Oꞌmosoꞌmo lulo lemo monovo lamineꞌ o-lemelidoꞌ lisiheꞌ o neive li gilaniꞌ monovovoꞌ nene gamene gamene igi mili minilizave lo lo-ngimineꞌ.
Idoꞌ aꞌmine soza monoꞌ laniꞌ neꞌmo gaꞌine gili gopo ave nene gili vevesilizaniꞌ akaloꞌ ngeliꞌmizi milalisa hize eleꞌ i-ngidilizave lo lo gaꞌine ineꞌ. Neꞌmine ilisaniꞌza aꞌmine velite monovo goloso ilizanguꞌ nene vo giꞌmizalone li olovoꞌ ilizave lo lo-ngimineꞌ.
Neꞌmine lo Oꞌmoso aza adoꞌ leliꞌ alete molo-ledo initelite di goloso i-lidamavo idoꞌ lihimeliꞌmo hute molo-ledamivo nonivo eiꞌ veleloꞌ leleꞌmize ote-ledelidoꞌ lisiheꞌ o neive aza guliveꞌve nene dizo minivo amuzoꞌvesi ve minelive lo Oꞌmosola lo luhuvo niteꞌve nene gize osuꞌ lineꞌ ve.
1
Zudaꞌ Luhuvo Niteꞌ Mene Gizelesa Apiꞌ Ogo Noꞌnohoꞌ Gamazi Gize-ngidineꞌ Gamazi
1 Adoꞌ Izesu Kilisitoꞌ gonoloꞌ ve Zakoboꞌ akunolo Zudaꞌ naza luhuvo niteꞌ meve nene Oꞌmosoꞌmo lulo lengeme mino vise lo do eita o-lengedavo Izesu Kilisitoꞌ gizebo o-lengede neive lengiꞌ nene nogize-lingiduze. 2 Oꞌmosolatiꞌ mulumote ningaaꞌ monovosi idoꞌ hongu lo lamino minaaꞌ monovosi idoꞌ lulo lemaaꞌ neineꞌ monovoꞌve nesi nene lengita vauve elo vaiꞌ loꞌmo vo miniliho.
Vovoꞌninguꞌ Nene Eveneꞌ Ma Izesu Kilisitoꞌni Meheꞌine Imi Monoꞌ Di Gopo Igi Nilavo Ingine Monoꞌ Gihile Nene Zegeꞌ Zegeꞌ Igi Hizi Eleꞌ Ilizave Lo Aꞌmine Veti Monovo Zudaꞌ Lo-ngimineꞌ Gamazi
3 Luꞌne lengeme nouvoniꞌ alevekizo, naza Oꞌmosoꞌmo nenikisi lengikisi do luꞌ izineꞌ monovomuꞌ nene luhuvo niteꞌ ma gize-lengedeloho lo amuzo molo nogiluvodoꞌ mene Oꞌmosoꞌmo eze evenele mudise levo levo lo minelineꞌ monoꞌ lehize-lidineꞌ nene lingine zegeꞌ zegeꞌ igi hizi eleꞌ ilizave lo luhuvo niteꞌ lutine do oto ma gizeloniꞌ ogavosa mene nogizuve. 4 Ne nanitekumuꞌ ve. Eveneꞌ ma nene heleleꞌ igi vovoteuꞌ ma dizikeve. Ingine nene monotoꞌ eꞌmete lamineꞌ ami mini Oꞌmosoteꞌmo nasahiliꞌ o-ledo lihimete hulo-ledaaꞌ neineꞌ monovoꞌve nene di zovoꞌ izii aꞌmine monovoꞌve neꞌmo nene monovo goloso gopo geligeli ogo daaꞌ nene asabuꞌ izaaꞌ neive li eveneꞌ nabate hamoꞌ minive Guvetesi ve Izesu Kilisitoꞌni nesi nene meheꞌine imaaꞌ nave. Aꞌmine neꞌmine ve nene Oꞌmosoꞌmo goniꞌ o-ngedo lihime ngemeleseive li gozopoꞌ akaꞌmilatiꞌ li huki gizi nizaniꞌ ma neive.
5 Lo-lengemeloniꞌ gamazi mukikumuꞌ mene lingine mo gili nizaha aꞌminemuꞌ nene lo gatine olove lo gele noosa nene noluve: Adoꞌ Guvelesi ve neꞌmo nene Isilaeleꞌ aleve Aigita misubouꞌ minangutiꞌ ganaꞌ nene do nguꞌ izo ngeleꞌmizo vineꞌza alingeꞌ nene ezemuꞌ gili eleꞌvoleꞌ amave ngebele geseꞌ ineꞌ ve. 6 Idoꞌ angeloꞌ linge Oꞌmosoꞌmo ngimineꞌ moꞌmosiꞌnidoꞌ nene mini giliꞌ lami aꞌmine gonoꞌine hulaniꞌ angeloꞌ nene gamene nabala goniꞌ o-ngedelove lo levo levo lo minelineꞌ seni nalaꞌ nene ize-ngedo litiꞌmusouꞌ hulo-ngedeko gizebo o-ngedo neive. 7 Idoꞌ aꞌmine angeloꞌ nete lihime daniꞌ neꞌmino nene Sodomi nGomola idoꞌ aꞌmida mineꞌmo monineꞌ numuno ebekuꞌ aleve lihime daniꞌ nene adoꞌ veneꞌ vemohoꞌ gopoꞌ napa ingaaꞌ igi minaaꞌ idoꞌ veneꞌ nene huli vemohoꞌ angiseꞌine okoꞌninguꞌ initeꞌ igaꞌ aniꞌ ve. Neꞌmine igi minangumuꞌ Oꞌmosoꞌmo oloꞌ gizeꞌ vote-ngidineꞌ ve. Neꞌmine ineꞌ nene eveneꞌ ma aꞌmineꞌmine ogo lihime ngemo lihizami olokuꞌ hulo-ngedelineꞌ avazaha nesi do sotoꞌ ogo lelebizineꞌ ve.
8 Aꞌmine monoꞌ di gopo igi laaꞌ avemuꞌ mene noluvoniꞌ nene ingine aꞌmineꞌmine igi lihime disa vamuꞌ neꞌmine ningaaꞌ naadotiꞌ nene engiꞌ okoꞌine di goloso igi mini idoꞌ ve nabaꞌmi gizeboloꞌ mini gamaziꞌve gili di minaaꞌ monovomuꞌ nene goseleꞌ igi hozila dizi minave naba angeloꞌ nevoꞌmine nesi nene divi lediviꞌ i-ngidaaꞌ nave. 9 Ingine neꞌmine igaꞌ naha gonoso Moseꞌni nene zaho dalive li aꞌminemuꞌ nene angeloꞌ naba Mikaelekisi Satanisi gamazi gono dasinguꞌ nene Mikaeleꞌ (Maikoliꞌ) aza Satani dovo ledevoꞌ gamazi lo-do elemelodoꞌ nomuve lo gelo neꞌmine amineꞌ ve. Asi Guvelesi veꞌmo gelemivo lo aꞌneevoꞌ nene ma lo-imineꞌ ve. 10 Neꞌmine ineꞌza me noluve nene gili hehe lamilizadoꞌ o minineꞌ initekumukisi nene ganuꞌ li gamazi goloso laaꞌ nave. Idoꞌ ingine initeꞌ linge mamuꞌ gilaaꞌ naniꞌ nene nama gaha ize gulolite haza okoꞌineꞌmo laniteꞌ gilineꞌ initekumukovoꞌ gilaaꞌ naniꞌ ngemeniloꞌ nene di milisa gilaaꞌ naniꞌ nenako nemuꞌ nene aꞌmine gilaaꞌ naniꞌ initelite nene ngeleꞌmize goloso igaꞌ nave. 11 Agae, engiꞌ nene mo mulumo gono dalisave. Ee, ingine Kainiꞌ eikumukovoꞌ gelaaꞌ ineꞌ monovo maloꞌ eꞌmetikeve. Idoꞌ moni heneni dalone li Balaamuꞌ aka laminetotiꞌ zovoꞌ izo vo moniloꞌ lulo molaniꞌ maꞌmine monovoloꞌ amuzo mili eꞌmetikeve. Idoꞌ ma nene Kolaꞌ ineꞌ neꞌmine igi ingine nene Oꞌmosoꞌmo lineꞌ gamazimuꞌ nene oꞌove li biluvaꞌ i-daaꞌ naniꞌ nenako labuluvo ineꞌ neꞌmine igi labuluvo ilisa nave. 12 Lingine lutine ge neme ne geme li minaaꞌ nangumuꞌ nene di nubo igi makatoꞌ nosoꞌ niteꞌ naaꞌ nanguꞌ nene aꞌmine neꞌmine ve ingine imi mini ngovozosi hilami mini nosoꞌ niteꞌ sau sau li naaꞌ naniꞌ neꞌmo nene aꞌmine nosoꞌ niteꞌ nalisa mulise milaaꞌ naniꞌ mulisetine nene di goloso igaꞌ nave. Idoꞌ engiꞌ neve nene hepeliꞌmo limuso hubu lo do vavo goline izamivo ma hize eleꞌ o-ledesaꞌmineꞌ neꞌmino monokuꞌ nene ma hizi eleꞌ i-lidisaꞌmave. Idoꞌ ma nene za ma gihile izaaꞌ naaniꞌ gameneuꞌ malite gihile izamaaꞌ naaniꞌ neꞌmino monoliꞌmi gihile di sotoꞌ amavo za ma luhive gili hulikevo mo gokoꞌ laaꞌ neineꞌ neꞌmino engiꞌ luꞌine nene mo mudise hele gehepeve ogave. 13 Idoꞌ engiꞌ neve nene hepeꞌ naba elo guvo noso velo gituhoꞌ galakalaꞌ ogo noso hemuvolotiꞌ pipiaꞌ do ogo gahevela hutileꞌ ogo hulaaꞌ neineꞌ neꞌmine nene minaaꞌ nave. Idoꞌ ma nene sonohilite vilizaniꞌ akaꞌine hulisa zovoꞌ izi mala vaaꞌ naaniꞌ neꞌminisa nene nizave. Aꞌmine soza monoꞌ apizi lingimaaꞌ nave engiꞌ nene vi litiꞌmuso atoliꞌmine gehepeveuꞌ minevoꞌ minevoꞌ ilizave lo Oꞌmosoꞌmo salani molo-ngede neivo engikumuꞌ ha gizebo o neive.
14 Idoꞌ aꞌmine soza monoꞌ laaꞌ avemuꞌ nene Adamudotiꞌ mini di aveutiꞌ naba seveni minive Enokuꞌ neꞌmo gomukutiꞌ Oꞌmosoꞌmi veletiꞌ gamazi ma tiꞌ lo lineꞌ ma neive:
Me gililo. Guvelesi ve nene eze angeloꞌve mulise naba tauseni tauseni neꞌmine ngeleꞌmizo ogo
15 monoꞌ monovoloꞌ eꞌmetamave mukiꞌ ingine
monokuꞌ nomineꞌ monovoloꞌ eꞌmeti igi mili aniꞌ initeꞌ mukikumukisi
idoꞌ monotoꞌ eꞌmetamave lihimeloꞌ ve
ezemuꞌ gizengize gamazi li-daaꞌ aniꞌ mukikumukisi nene
goniꞌ o-ngedo lihime ngemelove lo alosa neive.
16 Aꞌmine mene noluve neꞌmine nete nene initeꞌ mukikumuꞌ lihiteheka li muluꞌninguꞌ liteꞌ liteꞌ li goloso gilaaꞌ ave mini engiꞌ okoꞌineꞌmo laniteꞌ gilidokovoꞌ eꞌmeti mini gamaziꞌmovoꞌ i vaniꞌ mini initeꞌ ma dalobe li goꞌine izi ngopoꞌni laaꞌ nave.
Aꞌmine Monoꞌ Gihileloꞌ Eꞌmetamilizavemuꞌ Nene Eheꞌ Igi Ningisa Minilizave Lo Igi Mili Minilizaniꞌ Monovomuꞌ Gaꞌine Do Lo-ngimineꞌ Gamazi
17 Luꞌne lengeme nouvoniꞌ alevekizo, lingine Guvelesi ve Izesu Kilisitoꞌ aposoloꞌvelite gomukutiꞌ laniꞌ gamazi mamuꞌ gatine molalize. Gili nge li minilo. 18 Adoꞌ tiꞌ li li-lingimaniꞌ mamuꞌ nene noluve: Gamene alingeꞌ nela nene monokumuꞌ gize abelenga laaꞌ ave engiꞌ luꞌnidokovoꞌ di mili monokuꞌ nomineꞌ monovo golosoloꞌ eꞌmetilizave ma sotoꞌ ilisave li li-lingimave. 19 Aꞌmine aleve nene Oꞌmosoꞌmi evenele hizi hoꞌli-ngidaaꞌ ave nene nizave. Ingine me misubouꞌ initekumukovoꞌ gelaaꞌ neineꞌ ngemenisivoꞌ minikevo Oꞌmosoꞌmi Sikalahuꞌ nene engita minesaꞌmivo ma damave. 20 Ne neiha luꞌne lengeme nouvoniꞌ alevekizo, lingine neve nene monotine gili eleꞌvoleꞌ igaꞌ naniꞌ adoꞌ Oꞌmosolatiꞌ atoliꞌmine gehepeve o neidoꞌ nene mine giliꞌ li mini monokuꞌ naba ilizangumuꞌ nene ge hize eleꞌ o-nede ne hize eleꞌ o-gede li mini Oꞌmosoꞌmi Sikalahuꞌ neꞌmo amuzo lingimivo minilizadotiꞌ nene Oꞌmosola li mini 21 Oꞌmosoꞌmo lulo lengemeꞌmo vo minelidoꞌ mini mili minilizangumuꞌ nene lengiꞌ monovotidoꞌ gizebo lamineꞌ igi mini Guvetesi ve Izesuꞌ Kilisitoꞌ mulumotine gelo ogo minevoꞌ minevoꞌ lengemeni gihile do otuho-lengedelingumuꞌ nene gili muꞌmusiꞌ igi aꞌminemuꞌ gizebo igi minilo. 22 Eveneꞌ linge ma monokumuꞌ gaꞌine setaꞌ sataꞌ gili minilizave nene mulumoꞌine gili hize eleꞌ i-ngidilo. 23 Idoꞌ linge ma neve nene olokuꞌ vaaꞌ akaloꞌ mini mili nizangutiꞌ nene singeli huli-ngidi di nguꞌ izilo. Idoꞌ lingine mulumoꞌine gililizadoꞌ i minilizaniꞌ aleve linge nene okoꞌineꞌmo laniteꞌ gilineꞌ monovo goloso nene okoꞌnidoꞌ minelineꞌ nenako nemuꞌ nene aꞌmine okoꞌnidoꞌ niteꞌ nemukisi nene goseleꞌ i minisa lelitasi giꞌmizalive li golise gili eheꞌ i minisa mulumoꞌine gili hizi eleꞌ i-ngidilo.
Luhuvo Niteꞌ Mene Gize-ngedo Osuꞌ Losa Oꞌmosola Opoꞌni Lo Lineꞌ Gamazi Gizineꞌ
24-25 Guvetesi ve Izesuꞌ Kilisitoꞌ gono dadotiꞌ do luꞌ izaaꞌ ive minive Oꞌmoso hamoꞌ aza lengiꞌ alete molo-lengedo neivo lodohoꞌ izi limi ingami okodidoꞌ gamazisi nomivo longolize naba izi nizavo eiꞌ labanaꞌvesi miniveꞌmi veleloꞌ nene lengeleꞌmize molalidoꞌ lisiheꞌ o neize. Eita nene guveleꞌve nabavoꞌ mino gizebo ve minaaꞌ amuzoꞌve gozopotiꞌ minineꞌ nene idisesi alingekisi minevoꞌ minevoꞌ ogo mine do dizo minelive. Mo neꞌmino miniliho.
Moda aꞌnesiꞌ ve.


IZESUꞌ EVENELE ZUHO KOLOSA NUMUNO EBEKUꞌ MULISE MILAAꞌ AVETI LUHUVO NITEꞌ PAULOꞌ GIZE-NGIDINEꞌ
Izesuꞌ Evenele Kolosa Ebekuꞌ Minaniꞌ Neti Luhuvo Niteꞌ Pauloꞌ Gize-ngidingumuꞌ Gomuꞌ Gataaꞌ Gamazi
Mene luhuvo niteꞌ nene aposoloꞌ Pauloꞌ gizineꞌ ve. Aꞌmine Pauloꞌ monovoꞌvemuꞌ nene Aposoloꞌ bukuuꞌ nene gatelesane. Idoꞌ Izesuꞌ Kilisitoꞌ evenele zuho Loma ebekuꞌ minaniꞌ neti luhuvo niteꞌ Pauloꞌ gize-ngidingumuꞌ gomuꞌ gataaꞌ gamazi gizuningukisi nene eiꞌ Pauloꞌ monovoꞌvemuꞌ nene ma gatelesane. Idoꞌ Pauloꞌ luhuvo niteꞌ mene gizineꞌ nene Izesuꞌ evenele zuho ebeꞌ ma Kolosa ve languꞌ minaniꞌ nene gize-ngidineꞌ ve. Idoꞌ aꞌmine luhuvo niteꞌ nogizo Timoteoꞌ nesi nohulo-lingidusive lo gizineꞌ ve.
Aꞌmine ebeꞌ Kolosa nene Loma vete gizebo aniꞌ polovinisi Asia ve languꞌ misubo ma Hiligia ve languꞌ minineꞌ. Aꞌmine tauni nene mo gozopoꞌ tauni gehepeve mino gomuꞌ gamenela tauni naba minineꞌ neꞌmino minamo mo ngomo ogo minineꞌ. Aꞌmida minave linge mukiꞌ nene Hiligia ve minaniꞌza nGiliki aleve mukiꞌ nesi minaniꞌ ve. Idoꞌ gozopoꞌ akaꞌmila nGiliki ve naba maliꞌmo aꞌmida minaniꞌ kanitili mukiꞌ ngivileꞌ ogo gizebo veꞌine naba loloꞌ ineꞌ neꞌmo Zuda aleve mukiꞌ Babelonia misubouko minadatiꞌ nene ngeleꞌmizo ogo aꞌmine Hiligia misubouꞌ minilizave lo hulo-ngidineꞌ nenako nemuꞌ nene Zuda ve mukikisi Kolosa ebekuꞌ minaniꞌ. Idoꞌ aꞌmine aleve mukikutiꞌ Zuda ve minamave ingine soza oꞌmosovoꞌ ngeꞌmetaaꞌ aniꞌ ve.
Eiꞌ Pauloꞌ nene Kolosa ebekuꞌ vamineꞌza eiꞌ hize eleꞌ i-daaꞌ aveutiꞌ Kolosa ve ma minineꞌ gulive Epahalaꞌ neꞌmo Izesuꞌ gamaziꞌve lamineꞌ nene Kolosa aleve lo-ngimineꞌ. Mene luhuvo niteꞌ gizineꞌ gamenela nene Pauloꞌ aza Loma ebekuꞌ nalaꞌ numunguꞌ minineꞌ. Nalaꞌ numunguꞌ mino Izesuꞌ evenele Kolosa ebekuꞌ minaniꞌ nene eveneꞌ malite soza monoꞌ apizi ningimave laniꞌ nene gelo aꞌmine soza monoꞌ li minaniꞌ nene do lisiheꞌ o-ngedelesamuꞌ luhuvo niteꞌ mene gize-ngidineꞌ. Aꞌmine luhuvo niteꞌ gizineꞌ gamenelokovoꞌ nene Izesuꞌ evenele zuho Eheso ebekuꞌ minavesi luhuvo niteꞌ gize-ngedo idoꞌ Hilemoniꞌnisi luhuvo niteꞌ ma gize-dineꞌ. Izesuꞌ evenele zuho Kolosa ebekuꞌ minave gize-ngidineꞌ luhuvo nitekuꞌ minineꞌ gamazi linge mukiꞌ nene Eheso aleveliti luhuvo niteꞌ gize-ngidinguꞌ nesi minineꞌ ve. Aꞌmine luhuvo niteꞌ setohamo nene Pauloꞌni hize eleꞌ o-daaꞌ ive ma gulive Tikikoꞌ neꞌmo do vo gize-ngidive nene ngimineꞌ. Onesimoꞌ nene Tikikokisi makaꞌ vasineꞌ. Onesimoꞌ nene Hilemoniꞌ gelekeleꞌ veꞌve mino hulo-do golise vive minineꞌ. Aza golise vo Loma ebeta vo Pauloꞌni ningo lulo do velepeꞌ izo Izesuꞌ evenele loloꞌ ogavo Pauloꞌ aza Hilemoniꞌnida tineꞌ molo vilive lo imiselineꞌ ve.
Soza monoꞌ apizi ngimaaꞌ ave ingine naniꞌmine monoꞌ li-ngimaaꞌ ahe nemuꞌ ma gelo osuꞌ lamuneꞌza Kolosa aleve nene neꞌmine gamazi li-ngimi nilisave lo gele none: Misubo mesi aꞌminguꞌ nizaniꞌ initeꞌ nesi adoꞌ laza ningo do gelaaꞌ nouneꞌ initeꞌ mukiꞌ nesi nene initeꞌ golosovoꞌ nizave li li-ngimaaꞌ aniꞌ noloseive. Idoꞌ Oꞌmoso aza eveneꞌ lamineꞌ gehepeve neineꞌ nenako ngelo neꞌmine initeꞌ goloso loloꞌ amoloseive. Ganaꞌ apiꞌ ogo nene eikutiꞌ eveneꞌ nehe angeloꞌ nehe eiꞌ gele vineꞌ ma do sotoꞌ molaniꞌza aza eveneꞌ lamineꞌ gehepeve neineꞌ neꞌminosa minamineꞌ ve. Nelotiꞌ nene aꞌmine angeloꞌ neꞌmo eikutiꞌ angeloꞌ gohi ma do sotoꞌ molaniꞌza eiꞌ lamineꞌ minineꞌ neꞌmine nomive. Neꞌmine ogo do sotoꞌ molavo aꞌmine angeloꞌ neꞌmosi eikutiꞌ angeloꞌ gohi ma do sotoꞌ molaniꞌza azasi do sotoꞌ o-dineꞌ angeloꞌ lamineꞌ minineꞌ neꞌmino minamineꞌ. Neꞌmine igi angelolite gidikaꞌ gidikaꞌ iꞌmi vaniꞌ nene gamene vaiꞌ ogavo nelotiꞌ alingeꞌ gehepeve angeloꞌ ma sotoꞌ ineꞌ nene goloso gidini sotoꞌ ogo initeꞌ mukiꞌ do sotoꞌ molaniꞌ. Neꞌmine li Kilisitoꞌ nene Oꞌmoso gihile minamo ha aꞌmine sotoꞌ iꞌmi vaniꞌ angelokutiꞌ minineꞌ ve laniꞌ. Idoꞌ aꞌmine angelokumuꞌ nene amuzoꞌinesi mini initetoꞌ nesi gizebo igaꞌ aniꞌ sikalahuꞌ ve li laaꞌ aniꞌ. Eveneꞌ ingine Oꞌmoso ningo gelo lukuvo nalone li ma ingine aꞌmine guveꞌinesi sikalahuꞌ nene monoꞌ li-ngimilizave laniꞌ. Idoꞌ aꞌmine Oꞌmoso ningo gelaaꞌ monovo nene sunoꞌ initeꞌ neineꞌ nenako eveneꞌ lingelitevoꞌ ningi gililizadoꞌ o neive laniꞌ. Idoꞌ neꞌmine igi lukuvo nalone li gilave ingine okoꞌine lolovo huki idoꞌ gamene naba ve li gamene ma di kegesi aꞌmine gameneuꞌ holiseꞌ mini idoꞌ nosoꞌ niteꞌ linge ma malise igi mini idoꞌ initeꞌ linge maloꞌ di gilami minilizadoꞌ o neive laniꞌ. Eveneꞌ malite gotine izikevo angeloꞌ monoꞌ li-ngimi idoꞌ gamene linge mamuꞌ gamene naba ve li holiseꞌ minilo idoꞌ neꞌmine nosoꞌ niteꞌ malise ilo idoꞌ neꞌmine initetoꞌ di gilamilo li-lingidilizadoꞌ gili dikelizaze. Kilisitoꞌni di giliꞌ li di minilo lo lo-ngimineꞌ. Neꞌmine louꞌ gamaziloꞌ gele daaꞌ neꞌmo okoꞌineꞌmi emeni dameni goloso diꞌmi limilizangumuꞌ nene hize eleꞌ o-ngedamoloseive lineꞌ. Luꞌine gaꞌine nene Kilisitodokisi idoꞌ Okulumokuko nizaniꞌ initetokisi mili giliꞌ li mini monovo goloso atoꞌ atoꞌ daaꞌ naniꞌ mukiꞌ nene huli osuꞌ lilizadoꞌ o neive. Asi monovo laminetokovoꞌ eꞌmetilizave. Adoꞌ ge luka neme ne luꞌne geme laaꞌ idoꞌ Kilisitoꞌ aza engiꞌ lihimeꞌine hulo-ngidineꞌ neꞌmini inginesi ge lihimeꞌne hulo-nede ne lihimeka hulo-gede lilizave. Nevoꞌmine monovoloꞌ eꞌmetilizave lo lineꞌ. Neꞌmine lo eleꞌninge vaꞌninge izipahaꞌinesi izeꞌninge meꞌningesi idoꞌ gonouꞌ vesi gizebo veꞌine netesi ingine minilizanguꞌ nene naniꞌmine monovo i-ngimi minilizahe neꞌmi monovo lo ngoloꞌ lo lo-ngimineꞌ. Idoꞌ Oꞌmosola livoꞌ minilizangumuꞌ gohi lo gaꞌine ogo aꞌmine Oꞌmosola lilizanguꞌ eikumukisi lilizangumuꞌ lo-ngimineꞌ. Izesuꞌ evenele minamave monovo i-ngimilizanguꞌ nene monovo golososi o-ngedalone li eheꞌ igi minilizangumuꞌ lo-ngimineꞌ. Neꞌmine lo tiꞌ lo lo-ngimineꞌ: Tikikoki Onesimoki ingine lengiꞌ nizadaa vilisa nasineꞌ nenako aꞌmine vilisinguꞌ nene mela sotoꞌ ineꞌ initeꞌ mukikumuꞌ nene li-lingimilisasive lo lo-ngimineꞌ. Nelotiꞌ nene luhuvo niteꞌve gize osuꞌ lolosa eikisi makaꞌ nizavelite meseꞌ aseka gamazi li engikisi minave linge mamuꞌ hulaniꞌ nene lo-ngemo noꞌnohoꞌ gamazidunuꞌ luhuvo niteꞌve nene gize osuꞌ lineꞌ ve.
1
Pauloꞌ Gamazi Apiꞌ Olosa Izesuꞌ Evenele Kolosa Ebekuꞌ Minave Nene Noꞌnohoꞌ Gamazi Lo-ngidineꞌ Gamazi
1 Izesuꞌ Kilisitoꞌ aposolo mineline lo Oꞌmosoꞌmo eiꞌ luloloꞌ neleꞌmize molave Pauloꞌ naza leze zuho Timoteokisi makaꞌ mino 2 leze zuho Oꞌmosoꞌmi evenele Kolosa ebekuꞌ mini Kilisitoꞌnimuꞌ gili eleꞌvoleꞌ igi eꞌmete lamineꞌ igi minave lengiꞌ nene luhuvo niteꞌ mene nogize-lengedo tiꞌ lo noluve: Meteho Oꞌmoso eitatiꞌ nasahiliꞌ idoꞌ hongu lo lamino minaaꞌ monovo nene lengikisi miniliho lo noluve.
Pauloꞌ Aza Kolosa Aleve Nene Monoꞌ nGemeni Dameni Laminekisi Minilizave Lo Oꞌmosola Laaꞌ Ingumuꞌ Lo-ngimineꞌ Gamazi
3 Laza lengikumuꞌ Guvetesi ve Izesuꞌ Kilisitoꞌ meleho Oꞌmosola laaꞌ uninguꞌ nene gamene gamene lengikumuꞌ nene Oꞌmoso isaaꞌ neve lo-daaꞌ noune. 4 Lengikumuꞌ Oꞌmosola laaꞌ nouneꞌ nene lingine Izesuꞌ Kilisitoꞌnimuꞌ gili eleꞌvoleꞌ angumukisi idoꞌ Oꞌmosoꞌmi evenele zuho mukiꞌ lutine ngimaaꞌ naaniꞌ mamukisi nene geloosa Oꞌmoso isaaꞌ neve lo-daaꞌ noune. 5 Lingine neꞌmine igi Izesuꞌ Kilisitoꞌnimuꞌ gili eleꞌvoleꞌ igi Oꞌmosoꞌmi evenele lutine ngimaaꞌ naaniꞌ nene gomuta lingine gamazi gihile Kilisitoꞌ gamazi lamineꞌ li-lingimanguꞌ nene Oꞌmosoꞌmo Okulumokuko salani molo-lingidineꞌ initekumuꞌ nene giliisa aꞌminemuꞌ gili medeli minaniꞌ neꞌmo nene neꞌmine aniꞌ ve. 6 Aꞌmine lengita aniꞌ gamazi lamineꞌ neꞌmo nene lingine ganaꞌ apiꞌ igi giliisa Oꞌmosoꞌmi nasahiliꞌveꞌmi monovo gihilemuꞌ ningi vevesaniꞌ gamenelotiꞌ lengita idiꞌmine ogo aꞌmine gamazi lamineꞌ nene gihile noizo misubouꞌ misubouꞌ hutileꞌ ogo naba oꞌmo novive. 7 Idoꞌ aꞌmine Oꞌmosoꞌmi nasahiliꞌveꞌmi monovo gihilemuꞌ nene leliꞌ gidini ve Kilisitoꞌ gelekeleꞌ veꞌve lute eme nonive Epahalaꞌ neꞌmo apize lengemavoo gili nizaniꞌ ma neive. Eiꞌ neve nene lelitoꞌ medelo Kilisitoꞌ gonoloꞌ nene peleseveꞌ ngomosi ma izamo daaꞌ ive ne neive. 8 Idoꞌ eiꞌ neve nene lingine Oꞌmosoꞌmi Sikalahuliꞌmo do ote-lengedavoo lutine ngimaaꞌ monovotine lengita minineꞌ nemuꞌ lo-limive ne neive.
9 Idoꞌ lingine neꞌmine igi minaniꞌ nemuꞌ giluneꞌ gamenelotiꞌ lengikumuꞌ nene gamene gamene Oꞌmosola laaꞌ nouninguꞌ nene Oꞌmosoꞌmo monokuꞌ otohato ve gehepeve loloꞌ o-lengedavo lingine eiꞌ Sikalahutatiꞌ gele vevesaaꞌ monovo di nizavo neꞌmo nene eiꞌ Oꞌmosoꞌmi luloloꞌ minineꞌ monovomuꞌ nene gili osuꞌ li minilizave losa laaꞌ noune. 10 Guvelesi veꞌmi evenele minilizaniꞌ votigileloꞌ mini mili mini Guvelesi veꞌmo ninge lamineꞌ dalineꞌ monovolokovoꞌ nene eꞌmeti minilizave. Neꞌmine ikevo neꞌmi gihile nene gono lamineꞌ ato atoꞌ mukiꞌ di nizavo Oꞌmosomuꞌ gili vevesaaꞌ aniꞌ monovotine nene naba oꞌmo vo minelive. 11 Idoꞌ Oꞌmosolatiꞌ atoliꞌmine ogo minineꞌ amuzoꞌve nene lengemavoo neꞌmo eleꞌvoleꞌ gehepeve igi mini lengita geni ato atoꞌ mukiꞌ sotoꞌ o-lengedelinguꞌ nene hongu li mini ha gihi di dizivoꞌ minilizadoꞌ lisiheꞌ i mini longolize izi 12 metehida nene isaaꞌ neve li tangezoꞌ ve li-dilizave losa nene Oꞌmosola laaꞌ noune. Aza nene labanaꞌvesi minineꞌ ebeꞌveuꞌ eze evenele salani molo-lidineꞌ initeꞌ linge nene dalizadoꞌ do lisiheꞌ o-lengede neive. 13 Ee, litiꞌmuso melehi amuzoloꞌ mino gelekeleꞌ o-do minuningutiꞌ nene do luꞌ izo hulo lulo eme neineꞌ gipeleꞌmi gizebouꞌ o-lede neive. 14 Aꞌmine gipele neꞌmo nene meni hizo do kuluhize-lidineꞌ nene adoꞌ lihime apase-lidineꞌ neve ne neive.
Kilisitoꞌ Emeni Damenimukisi Gono Daaꞌ Neingumukisi Pauloꞌ Lo-ngimineꞌ Gamazi
15 Idoꞌ aꞌmine Oꞌmosoꞌmi gipele nene ningamosoꞌ o minineꞌ Oꞌmoso neꞌmi avazaha neꞌmine mino Oꞌmosoꞌmo initeꞌ do sotoꞌ molaniꞌ mukiꞌ neti nabaꞌine ne neive. 16 Idoꞌ initeꞌ mukiliti nabaꞌine neive noluvoniꞌ nene initeꞌ Okulumokuꞌ minaniꞌ initekisi misubouꞌ initekisi mukiꞌ nene eitatikovoꞌ sotoꞌ aniꞌ nenako nemuꞌ nene nabaꞌine ve noluvoniꞌ nene adoꞌ ningaaꞌ nouneꞌ initekisi idoꞌ ma ningamaaꞌ nouneꞌ initekisi ato atoꞌ initetoꞌ gizebo igi minaaꞌ ave dizi minaniꞌ limi minaniꞌ guveꞌinesi ve mukikisi nene eikumukovoꞌ asiꞌve do sotoꞌ o-ngidineꞌ ve. 17 Idoꞌ eiꞌ neve nene initeꞌ mukikisi olihe sotoꞌ amavosa ha mino initeꞌ mukiꞌ hize eleꞌ o-ngedo neivosa eiꞌ amuzoloꞌ nene nizave. 18 Aza nene eze evenele mulise eiꞌ okoꞌno neꞌmino minuniveti godoteloꞌ minive ne neive. Aza nene leliꞌ minevoꞌ alevoteꞌmi izeleho mino eiꞌ nene initeꞌ mukiꞌ ngivileꞌ ogo dizo minelove losa gomuꞌ molo lemo hilingutiꞌ otineꞌ ve. 19 Idoꞌ Oꞌmosoꞌmo eiꞌ gipele ezeloꞌ lisihetokovoꞌ minelive lo gala gilidoꞌ do molo laavo aꞌmine gipelela nene eiꞌ Oꞌmosoꞌmi emeni dameniꞌve gehepeve mudise mine molo minineꞌ nenako nemuꞌ nene naza ezemuꞌ initeꞌ mukiꞌ ngivileꞌ ogo neive noluvoniꞌ nene mo laminetokovoꞌ noluve. 20 Oꞌmosoꞌmo gala gelo laavo aꞌmine gipele nene lohotoꞌ zaloꞌ helo vaniseꞌve lepineꞌ neꞌmo nene Oꞌmososi biluvaꞌ ogo minuningutiꞌ nene kuku holo-ledo eiꞌ Oꞌmososi initeꞌ mukikisi misubouꞌ initeꞌ nilizahe Okulumokuꞌ initeꞌ nilizahe nesi nene do hamoꞌ o-ledavo uva lo do bizo none.
21 Ee, lingine gomuꞌ Oꞌmoso huli hotoꞌ i-di mini monovo goloso igi minadiꞌmo nene lutine gatinguꞌ Oꞌmoso biluvaꞌ i-di minaniꞌza 22 idise nene Kilisitoꞌ aza eveneꞌ okoꞌnoꞌve hulo labuluvo ogo hilineꞌ neꞌmo nene Oꞌmososi do hamoꞌ o-lingidineꞌ ve. Idoꞌ neꞌmine ineꞌ nene lingine golosoutiꞌ mine abazaꞌ igi mini lihime okodida dizamivo gamazitine nomivo minikevo Oꞌmosoꞌmi veleloꞌ nene lengeleꞌmize molalove losa nene neꞌmine ineꞌ ve. 23 Idoꞌ neꞌmine o-lengedelineꞌ nene lingine monoꞌ gamazi lamineꞌ gilaniꞌ gili muꞌmusiꞌ aniꞌ nene huli vamii gili eleꞌvoleꞌ i mini monokuꞌ nene eleꞌvoleꞌ igi mini mine giliꞌ li minilizanikovoꞌ nene neꞌmine o-lengedeleseive. Aꞌmine monoꞌ gamazi lamineꞌ nene li sotoꞌ igi misubouꞌ misubouꞌ numudoꞌ namadoꞌ ve nene li-ngimikeve. Idoꞌ neniꞌ Pauloꞌ nene aꞌmine monoꞌ gamaziꞌmi gonoloꞌ ve loloꞌ ogo nouve.
Pauloꞌ Izesuꞌ Evenele Zuho Mulisemuꞌ Gono Daaꞌ Ineꞌ Monovo Lo-ngimineꞌ Gamazi
24 Idoꞌ naza lengikumuꞌ ve lo mulumo alumo geni nogihuvoniꞌ nemuꞌ nene idise naza nolize noizuve. Neꞌmine nouvoniꞌ nene Kilisitoꞌ aza mulumo geni gehelineꞌ nene ma ha neivosa naza nene ezeloꞌ medelo eiꞌ okoꞌno neꞌmine liliꞌ igi minave eze evenele zuho mulisemuꞌ nene aꞌmine ha minineꞌ geni nene do pelelesa neniꞌ okoꞌnela nene ma nogeho hize eleꞌ noo-lingiduve. 25 Ee, Oꞌmosoꞌmo neniꞌ nene lengikumuꞌ gono doo aꞌmine gonoloꞌ gizebo ve mineline lo gono nimidoꞌ do molosa aꞌmine Kilisitoꞌ evenele zuho muliseꞌmi gonoloꞌ ve nene loloꞌ ogo nouve. Idoꞌ neꞌmi gonoloꞌ ve loloꞌ ogo nouvoniꞌ nene Oꞌmosoꞌmo eiꞌ gamaziꞌve nene lo-ngemo osuꞌ gehepeve liline losa lo-nedavo nemuꞌ nene gonoloꞌ ve loloꞌ o nouve. 26 Idoꞌ aꞌmine gamaziꞌve nene gozopoꞌ akaꞌmila sotoꞌ ikaꞌ ikaꞌ iꞌmi ave nene gilamavo sunoꞌ gamazi neꞌmine minineꞌza idise nene eze evenele zuho ningi gililizave lo do sotoꞌ o-ngede neive. 27 Ee, aꞌmine sunoꞌ gamazi nene ede vineꞌ initeꞌ gehepeve mino Zuda ve minamave heta atoꞌ ve engikisi do olusoꞌ o-ngedelingumuꞌ nene Oꞌmosoꞌmo eze evenele gililizave lo gelo lo-ngemelesa gele minineꞌ ve. Aꞌmine gamazi nene neꞌmino neive: Kilisitoꞌ neve nene lengikuꞌ neivosa neꞌmo nene lingine Oꞌmosolatiꞌ initeꞌ atoliꞌmine ogo minineꞌ nene vi di tiꞌ ilisaaze. Nemuꞌ nene aꞌminemuꞌ ha gili muꞌmusiꞌ i minilizadoꞌ o neive. 28 Eveneꞌ hamo hamoꞌ mukiꞌ nene Kilisitoda giꞌmizi minisa monokuꞌ lodive ikeniꞌ nizavosavoꞌ Oꞌmosoꞌmi veleloꞌ nene ngeleꞌmize molalone losa nene aꞌmine Kilisitoꞌnimuꞌ lo sotoꞌ ogo eveneꞌ hamo hamoꞌ mukiꞌ nene hungoꞌ ngemo otohato monovoloꞌ gehepeve eꞌmeto eiꞌ Kilisitoꞌnimuꞌ nene eveneꞌ hamo hamoꞌ mukiꞌ apize ngemaaꞌ noune. 29 Idoꞌ neꞌmine olongumuꞌ nene Kilisitoꞌ atoliꞌmine ogo do amuzo molo-nedaaꞌ neineꞌ votigileloꞌ gehepeve do molosa aꞌmine amuzodunuꞌ nene zegeꞌ zegeꞌ ogosa eleꞌvoleꞌ ogo gono daaꞌ nouve.


IZESUꞌ ZUHO EHESO EBEKUꞌ MINANIꞌ NETI LUHUVO NITEꞌ PAULOꞌ GIZE-NGIDINEꞌ
Izesuꞌ Evenele Zuho Eheso Ebekuꞌ Minaniꞌ Neti Luhuvo NiteꞌPauloꞌ Gize-ngidineꞌ Neꞌmi Gomuꞌ Gataaꞌ Gamazi Ve
Mene Luhuvo niteꞌ nene aposoloꞌ Pauloꞌ gizineꞌ. Eiꞌ monovo danavaꞌve nene Aposolo bukuuꞌ gize neive. Idoꞌ Izesuꞌ Kilisitoꞌ evenele zuho Loma ebekuꞌ minaniꞌ neti luhuvo niteꞌ Pauloꞌ gize-ngidingumuꞌ gomuꞌ gataaꞌ gamazi gizuningukisi nene eiꞌ Pauloꞌ monovoꞌvemuꞌ nene ma gatelesane. Pauloꞌ luhuvo niteꞌ mene gizineꞌ nene Loma vete gizebo aniꞌ polovinisi Asia ve languꞌ Eheso ebeꞌ minineꞌ misubola Izesuꞌ evenele zuho miniꞌmi monangumuꞌ gize-ngidineꞌ ve.
Asia polovinisiuꞌ minaniꞌ ebeꞌ mukikutiꞌ Eheso ebeꞌ neꞌmo naba o minineꞌ. Aꞌmine siti nene nGiliki alevelite ganaꞌ apiꞌ igi di sotoꞌ ikeniꞌ neineꞌza Loma ve nete aꞌmineꞌ sitiloꞌ nene gamene haꞌnaloꞌ gehepeve gizebo aniꞌ ve. Idoꞌ aꞌminguꞌ nene eveneꞌ zuho ato atoꞌ mukikutikisi idoꞌ Zuda ve mukikisi minaniꞌ ve. Zuda ve minamave nete soza oꞌmoso monoꞌ li-ngimaaꞌ aniꞌ ve. Eheso aleveliti oꞌmosoꞌine gihile minineꞌ neꞌmi gulive nene Alatemeꞌ ve lo minineꞌ. Eheso numuno ebekuꞌ nene eiꞌ monoꞌ numuꞌve naba gizi-dikevo minineꞌ ve. Aꞌmine monoꞌ numuno nabauꞌ nene aꞌmine oꞌmoso veneꞌ neꞌmi avazaha mumunoꞌve nene Okulumokutiꞌ doꞌmozineꞌ ve li di otikaniꞌ. Aꞌmine avazaha niteꞌ nene amiꞌve vaikisi minineꞌ veneꞌ gele minineꞌ ve. Aꞌmine gahevela kanitili mukiꞌ minangutiꞌ nene eveneꞌ ingine Eheso ebeta aꞌmine soza oꞌmoso veneꞌ nene monoꞌ li-imilisa vaaꞌ aniꞌ ve.
Pauloꞌ aza Izesuꞌ Kilisitoꞌnimuꞌ eveneꞌ lo-ngemelesa monineꞌ gamenela nene aꞌmine Eheso numuno ebetasi vo lo-ngemaaꞌ ineꞌ. Aꞌmine Eheso numuda vo ninge-ngedelesa gamene ma vinguꞌ nene kilisimasi setohamo ivileꞌ ivo minineꞌ. Aꞌminemuꞌ nene aposolo lakaꞌni 18,19 idoꞌ 20 neuꞌ nene gatelesane. Alingeꞌ nene Izesuꞌnidoꞌ gili eleꞌvoleꞌ ilizave lo eveneꞌ lo-ngimingumuꞌ Loma ve nete nalaꞌ numunguꞌ huli-daniꞌ.
Mene luhuvo niteꞌ nene Pauloꞌ aza aꞌmine nalaꞌ numunguꞌ minineꞌ gamenela Eheso ebekuꞌ Izesuꞌ eveneleꞌ zuho minaniꞌ nene gizo hulo-ngidineꞌ. Gizo hulo-ngidineꞌ gamenela nene Kolosa ebekuꞌ Izesuꞌ eveneleꞌ zuho minaniꞌ nesi gizo hulo-ngedo idoꞌ aꞌmine Kolosa ebekuꞌ minive adoꞌ gulive Hilemoniꞌni nesi gizo hulo-dineꞌ ve. Eheso aleve gizo hulo-ngidinguꞌ lineꞌ gamazi linge mukita nene Kolosa aleve gizo hulo-ngidineꞌ nesi hamoliꞌmine o neive. Pauloꞌni hize eleꞌ i-daaꞌ aveutiꞌ Tikikoꞌ neꞌmo aꞌmine luhuvo niteꞌ setohamo nene do vo Pauloꞌ gize-ngidive ngimineꞌ.
Aꞌmine Eheso aleve luhuvo niteꞌ gize-ngidinguꞌ nene aza neꞌmine initekumuꞌ gizuve lo ma lamineꞌ ve. Ne neiha Oꞌmosoꞌmo gozopotatiꞌ neꞌmine olove lo lokidoꞌ nene idise apiꞌ ogo noeꞌmetive. Adoꞌ Izesuꞌ Kilisitoꞌ aza Okulumokuko nizaniꞌ initekisi idoꞌ misubouko nizaniꞌ initekisi nene do hamoꞌ molo nabaꞌine minelive lo lokidoꞌ nene noeꞌmetive lo aꞌmine luhuvo niteꞌveuꞌ nene gizineꞌ ve. Aꞌmidoꞌ imineꞌ molo tiꞌ lo gizineꞌ: Aꞌmine gozopotatiꞌ olosa gala gele minineꞌ initekutiꞌ ma nene eiꞌ lulo emekineꞌ gipele Izesuꞌ Kilisitoꞌ gono dadotiꞌ nene eiꞌ izipahala zuho minilizave lo leliꞌ leleꞌmize molaniꞌ ne neive. Oꞌmosoꞌmo lihimete gilito do hulo-ledo do eiꞌ izipahala loloꞌ o-ledelive lo Izesuꞌ aza lelitoꞌ medelo mino malipo zaloꞌ hilineꞌ. Izesuꞌ Kilisitoꞌnidoꞌ gele eleꞌvoleꞌ uneꞌ gamenelotiꞌ nene eiꞌ evenele zuho nizave lo eiꞌ Sikalahuꞌve netunuꞌ nene do sotoꞌ ogo lehize-lidineꞌ ve. Oꞌmoso aza neꞌmine o-lidineꞌ nene haza gehepeve meniꞌve nomineꞌ o-lidineꞌ ve. Oꞌmosoꞌmo neꞌmine o-lidineꞌ nene laza initeꞌ ma uningumuꞌ o-lidineꞌ nevoba asi eitoꞌ gele eleꞌvoleꞌ uningumuꞌ neꞌmine o-lidineꞌ ve. Laza aꞌmidoꞌ initeꞌ ma meni hize-deloneꞌ nomive. Neꞌmine idiꞌmo Zuda ve minamaniꞌ aleve nete ezemuꞌ gili eleꞌvoleꞌ i minaniꞌ Zuda vesi di hamoꞌ igi hamoꞌ zuho liliꞌ igi eiꞌ evenele zuholite dalizave lo lo huko-ngidineꞌ initeꞌ mukiꞌ dalizangumuꞌ nene Oꞌmosoꞌmo akaꞌine do ngoloꞌ lo-ngidineꞌ ve. Neꞌmino Kilisitoꞌ malipo zaloꞌ hilineꞌ neꞌmo Zuda vesi idoꞌ Zuda ve minamavesi nene ge lovo o neme ne lovo o geme li minaniꞌ monovoꞌine nene do hulavo gohi neꞌmine ilizadoꞌ minamineꞌ. Aꞌmine mulise gosohoꞌ adoꞌ eze evenele zuho do bize-ngidineꞌ mene Okulumokuko guveꞌinesi ve naba minanikisi idoꞌ numudoꞌ namadoꞌ minanikisi ingine mukitoꞌ neꞌmine idotiꞌ nene eiꞌ amuzoꞌvesi idoꞌ gala gele nge laaꞌ neineꞌ monovoꞌvesi nene ningi gililizave lo do bize-ngidineꞌ ve.
Aꞌmine gamazi mene gize osuꞌ lo nelotiꞌ imineꞌ molo tiꞌ lo lineꞌ: Oꞌmosoꞌmo initeꞌ naba neꞌmine o-ngidineꞌ nenako nemuꞌ nene aꞌmine Zuda ve minamaniꞌ aleve ingine engiꞌ monovo golosoloꞌ eꞌmeti minaaꞌ adotiꞌ nene hulilizadoꞌ o neive. Aꞌmine monovo goloso nene neꞌmino neive: Soza laaꞌ idoꞌ eveneꞌ mamuꞌ lizeboloꞌ molaaꞌ idoꞌ gumine ogaꞌ idoꞌ lolize gamazi laaꞌ idoꞌ gipe alu veneꞌ vemohoꞌ gopoꞌ napa ingiꞌmi monaaꞌ naniꞌ idoꞌ initekumuꞌ gililinga laaꞌ idoꞌ noso no sipaki ogaꞌ nevoꞌmine monovo nene hulilizave. Neꞌmine monovo ami monovo atoꞌ ma ilizaniꞌ monovo nene adoꞌ eveneꞌ monovo lamineꞌ i-ngimi lihime nii-ngidavo ma ingine lihimeꞌine di minami huli-ngidii hize eleꞌ o-ngedelineꞌ gamazivoꞌ lilizave. Neꞌmine ogaꞌ monovoutiꞌ ma nene do bizo mino makatoꞌ Oꞌmoso gulive do hozi lo nama laaꞌ ne neive. Veneꞌ ingine vaꞌninginemuꞌ nene gizebo vete neive li gilii gamaziꞌine gili dalizave. Vemohoꞌ ingine eleꞌningine muluꞌine ngimii monovo lamineꞌ i-ngimilizave. Izipe ingine gamene gamene izeꞌninge meꞌninge gamaziloꞌ gili dalizave. Izeꞌninge meꞌninge ingine gamene gamene izipahaꞌineliti luꞌine di goloso ami asi ingine naba igi minilizadaa eveneꞌ lamineꞌ minilizangumuꞌ ve li Guvelesi vemukisi idoꞌ eiꞌ monovoꞌvemukisi apizi ngimilizave. Gelekeleꞌ ve ingine gizebo veꞌinelite liliza gamaziloꞌ gili di mini gono amuzo mili di-ngidilizave. Gizebo ve ingine gelekeleꞌ izipeꞌine nene monovo goloso i-ngidamii asi monovo lisihekovoꞌ i-ngidilizave.
Idoꞌ neꞌmine lo Pauloꞌ tiꞌ lo gizineꞌ: Ingine nene Guvelesi velatiꞌ amuzo dalizave lineꞌ. Ve goloso Satani aza ngemenguꞌ molalosa alineꞌ gamenela nene ngivileꞌ amilingumuꞌ nene ingine Oꞌmosoꞌmo ngeme neineꞌ monovo lamineꞌ tamineꞌ mukiꞌ nene igi mili minilizave. Aꞌmine ve goloso Satani ivileꞌ ilizangumuꞌ igi mili minilizaniꞌ monovo nene adoꞌ gamazi laminetokovoꞌ laaꞌ idoꞌ lisiheꞌ lamineꞌ minaaꞌ idoꞌ Oꞌmososi evenekisi bizo makaꞌ lamineꞌ minaaliꞌmi gamazi nene eveneꞌ li-ngimaaꞌ idoꞌ Oꞌmosomuꞌ gele eleꞌvoleꞌ ogaꞌ idoꞌ Oꞌmosoꞌmo do nguꞌ izingumuꞌ gili minaaꞌ idoꞌ Oꞌmosoꞌmo lineꞌ gamaziloꞌ gili eleꞌvoleꞌ igaꞌ idoꞌ Oꞌmosola laaꞌ neꞌmine monovo nene igi mili minilizave lineꞌ.
Gamazi gize osuꞌ lolosa nene Oꞌmosola eikumuꞌ lilizave lo longoꞌ o-ngedoo idoꞌ Tikikoꞌni nene gamazi lo-ngemelive lo noimiseluve lo lo-ngimineꞌ. Neꞌmine ogo luhuvo niteꞌve nene noꞌnohoꞌ gamazitunuꞌ gizo osuꞌ lineꞌ ve.
1
Pauloꞌ Izesuꞌ Kilisitoꞌ Evenele Gekeꞌ Lo-ngidineꞌ
1 Izesuꞌ Kilisitoꞌ aposoloꞌve mineline lo Oꞌmosoꞌmo eiꞌ luloloꞌ neleꞌmize molave Pauloꞌ naza Oꞌmosoꞌmi zuho Eheso numuno ebekuꞌ mini Izesuꞌ Kilisitoꞌnimuꞌ gili eleꞌvoleꞌ igi eꞌmeti minave lengiꞌ nene luhuvo initeꞌ mene nogize-lingiduze. Ningilo. 2 Idoꞌ meteho Oꞌmoso idoꞌ Guvelesi ve Izesuꞌ Kilisitoꞌ engitatiꞌ nasahiliꞌ idoꞌ hongu lo lamino minaaꞌ monovo nene lengita mine do voo miniliho.
Oꞌmosoꞌmo Monovo Danava Lamineꞌ Ato Atoꞌ Lehize-lidineꞌ Nemuꞌ Siza Lo-do Do Naba O-deloningumuꞌ Pauloꞌ Lo-ngimineꞌ
3 Kilisitoda ogo giꞌmizuningumuꞌ ve lo Guvetesi ve Izesuꞌ Kilisitoꞌ eiꞌ Oꞌmosoꞌve mino melehosi minive aza nene Okulumokutiꞌ lute hize eleꞌ o-ledelineꞌ monovo danava lamineꞌ ato atoꞌ mukiꞌ nene lehize-ledo noꞌnohoꞌ mo ize-lede neineꞌ nenako nemuꞌ do naba o-do opoꞌni lo-delone. 4 Neꞌmine o-lidineꞌ nene gomuꞌ olihe okulumoꞌ misubo do sotoꞌ amosa neze veꞌneloꞌ neze eveneꞌne lisiheꞌ lihimetine nomivo gamazitine nomineꞌ minilizave lo do kegese-ledo Kilisitoda do giꞌmize-lidineꞌ ve. 5 Neꞌmine ogo gomukutiꞌ lulo lemo leliꞌ nene Kilisitoꞌ gono dodo vilidotiꞌ nene neniꞌ izipahaꞌne ve lo do tiꞌ oloniꞌ nene lamineꞌ oloseive lo eiꞌ luloloꞌ ogo do tiꞌ o-lidineꞌ ve. 6 Idoꞌ neꞌmine ineꞌ nene Oꞌmosoꞌmo lulo eme neive eiꞌ gipele nene haza gidini leliꞌ nasahiliꞌ o-ledo imiselineꞌ nene Oꞌmoso aza atoliꞌmine ogo nasahiliꞌ gehepeve o-ledavo laza opoꞌni lo do naba o-deloningumuꞌ ve losa neꞌmine ineꞌ ve. 7 Aꞌmine Oꞌmosoꞌmo lulo imive gipele nene lelitoꞌ medelo leliꞌ lihimetemuꞌ vaniseꞌve hulo hilineꞌ neꞌmo aꞌmine lihimete nene hulo-ledavo lihimete nomineꞌ minaaꞌ none. Ee, neꞌmine ogo aza vauve elo do atoliꞌmine ogo nasahiliꞌ o-ledo 8 gele vevesaaꞌ monovo idoꞌ gele nge lo minaaꞌ monovo nene lehize-lidineꞌ ve. 9 Neꞌmine ogo eiꞌ luloloꞌ gozopota Kilisitoꞌ gono dodo vilidotiꞌ olove lo gilineꞌ initeꞌ lamineꞌ goloso sunoꞌ haleko ha minineꞌ nene laza aꞌminemuꞌ geleloneꞌ nene lamineꞌ oloseive lo gelo aꞌmine sunoꞌ haleko ha minineꞌ initekumuꞌ nene lo sotoꞌ ogo lo-limineꞌ ve. 10 Aꞌmine eiꞌ luloloꞌ do sotoꞌ ilineꞌ initeꞌ nene neꞌmino neive: Gono gizekaꞌ hizo dodo vo neivo gamene lamineꞌ nene sotoꞌ ogavo neuꞌ nene apiꞌ ogo aza initeꞌ mataꞌ mukiꞌ okulumokuꞌ minaniꞌ initekisi idoꞌ me misubouꞌ minaniꞌ initekisi nene mine lamineꞌ igi minami ato atoꞌ minadotiꞌ do hamoꞌ o-ngedo Kilisitoda do eꞌmete-ngedo Kilisitoꞌni nene aꞌmine initeꞌ mataꞌ mukiliti godoꞌnidoꞌ minive loloꞌ o-deleseive. 11-12 Idoꞌ laza eiꞌ Kilisitoꞌnimuꞌ gele eleꞌvoleꞌ ogo minuneꞌ neꞌmo ganaꞌ apiꞌ ogo Kilisitoꞌ do luꞌ izelingumuꞌ nene gele eleꞌvoleꞌ ogo ezemuꞌ gizebo ogo minaaꞌ unive Zuda ve leze nene Oꞌmoso aza initeꞌ mukiꞌ nene eiꞌ gilidokovoꞌ do sotoꞌ ogaꞌ ive aza gozopotatiꞌ neꞌmine olove lo gala gelo minidoꞌ nene Zuda ve leliꞌ nene do kegese-ledo eiꞌ evenele zuho ve lo leleꞌmize molaniꞌ ve. Ee, eveneꞌ ato atolite ningi Oꞌmosomuꞌ eze nene emeni dameniꞌve lamineꞌ golososi neive li nopoꞌni lilizave losa Zuda ve leze nene eiꞌ evenele zuho ve lo leleꞌmize molavo none. 13 Idoꞌ aꞌmineꞌmine igi Zuda ve minamave lingine gamazi gihile adoꞌ Kilisitoꞌ aza lengiꞌ do lunguꞌ izelingumuꞌ gamazi lamineꞌ nene mo gilisa Kilisitoꞌnimuꞌ gili eleꞌvoleꞌ ikevo neꞌmo nene Oꞌmosoꞌmo lemelove lo lo huko lineꞌ Sikalahuꞌve nene eiꞌ Kilisitoꞌnimuꞌ ve lo lehize-lengedo eiꞌ ve lo aꞌmine Sikalahuꞌ nedunuꞌ nene noso molo-lengedavo nizave. 14 Idoꞌ Oꞌmosoꞌmo eiꞌ Sikalahuꞌve lehize-lidineꞌ nene eveneꞌ mukiꞌ Oꞌmosomuꞌ nene emeni dameni laminekisi neive li nopoꞌni lilizave lo eze evenele leliꞌ nene meni hizo do eita ilineꞌ gono apiꞌ ineꞌ nene mudise do pelosa lemelesa salani molo-lidineꞌ initeꞌ linge ma nene mo laminetoꞌ dalizave lo lelebizelesa aꞌmine salani molo-lidineꞌ initekutiꞌ ma aꞌmine Sikalahuꞌve nene gomuꞌ noso neꞌmine molosa lehize-lidineꞌ ve.
Pauloꞌ Aza Aꞌmine Luhuvo Gizo Hulo-ngidineꞌ Aleve Nemuꞌ Oꞌmosola Lineꞌ
15 Nemuꞌ nene lingine Guvelesi ve Izesuꞌ Kilisitoꞌnimuꞌ gili eleꞌvoleꞌ naniꞌ idoꞌ Izesuꞌ zuho mukiꞌ lutine ngimi nasahiliꞌ i-ngidaaꞌ naniꞌ neꞌmi gamaziꞌve nene naza gelo 16 nemuꞌ lengikumuꞌ nene Oꞌmosola isaaꞌ neve lo gamene gamene opoꞌni laaꞌ nouve. Idoꞌ neꞌmino Oꞌmosola lengikumuꞌ laaꞌ nouvonguꞌ nene aza neꞌmino hize eleꞌ o-lengedelive losa neꞌmine laaꞌ nouve: 17 Lingine Oꞌmosomuꞌ gili guni ilisa giliꞌmi vi nizavo Guvetesi ve Izesuꞌ Kilisitoꞌ Oꞌmosoꞌve aza emeni dameni lamineꞌ golososi minidiꞌmo guvele monaaꞌ ive meteho aza nene gamazi monovo do sotoꞌ ogo lengelebizo idoꞌ gili vevesaaꞌ lengemeni nesi nene lehize-lengedelive lo ezela laaꞌ nouve. 18 Idoꞌ initeꞌ neꞌmine dalizave lo elese molo lingimineꞌ gamenelotiꞌ gili eleꞌvoleꞌ igi aꞌminemuꞌ gizebo igi minaaꞌ naniꞌ initeꞌ nene aza guvelesi initeꞌ neꞌmine manaꞌmine initeꞌ lamineꞌ nene vauve elo eze evenele leliꞌ lemelesa salani molo-lidineꞌ neꞌmi monovo nene lingine mo ningi gili vevesi 19 idoꞌ amuzo ato atoꞌ mukiꞌ ngivileꞌ ogo osuꞌ lo atoliꞌmine ogo dizo minineꞌ amuzoꞌve neꞌmo laza ezemuꞌ gele eleꞌvoleꞌ ogo minaaꞌ nonive leliꞌ hize eleꞌ o-ledaaꞌ neineꞌ neꞌmi monovo nesi ningi gili vevesi minilizave lo nemukisi Oꞌmosola laaꞌ nouve. 20 Idoꞌ aꞌmine leze hize eleꞌ o-ledaaꞌ neineꞌ amuzo atoliꞌmine ogo dizo minineꞌ neꞌmo nene Kilisitoda gono do mo hilingutiꞌ do ote-do Okulumokuko do dize-do Oꞌmosolotiꞌ lemo miniveꞌmi moꞌmosiꞌ Okulumokuꞌ Oꞌmosoꞌmo ana hulaaꞌ idaa hulo-davo mitoꞌ neive. 21 Idoꞌ neꞌmino mino Kilisitoꞌ aza nene eveneꞌ guveꞌinesi ve dizi minaniꞌ limi minaniꞌ ngomoꞌ nabaꞌ idoꞌ ato atoꞌ amuzoꞌinesi minave mukiꞌ idise mene gameneuꞌ nizaniꞌ engikovoꞌ nesi nevoba asi alingeꞌ gamenela sotoꞌ igi minilizaniꞌ nesi mukiꞌ nene mo ngivileꞌ ogo osuꞌ gehepeve losa mukiliti Guveꞌinesi ve loloꞌ ogo neive. 22 Neꞌmino neivo Oꞌmoso neꞌmo initeꞌ mukiꞌ nene do Kilisitoꞌ gizeneukovoꞌ leme-ngedo Oꞌmosoꞌmi evenele mulise lelitoꞌ nesi nene godoteloꞌ minive mineleseive lo eleꞌmize molo-lidineꞌ ve. 23 Idoꞌ Kilisitoꞌ nene godoteloꞌ minive neivo eze evenele mulise laza nene eiꞌ okoꞌnoꞌve linge loloꞌ ogo mino aꞌmine numudoꞌ namadoꞌ initeꞌ mataꞌ mukikuꞌ mine osuꞌ lo minevo dovoꞌ ogo minive eita vo giꞌmizekunivo ezesi lezesi nene eveneꞌ hamoꞌ neꞌmine loloꞌ ogo nonive nene none.


IZESUꞌ EVENELE ZUHO TESALONIKA NUMUNO EBEKUꞌ MINAVEMUꞌ LUHUVO NITEꞌ NABA TU PAULOꞌ GIZE-NGIDINEꞌ
1
Pauloꞌ Tesalonika Aleve Gekeꞌ Lo-ngedo Luhuvo Gize-ngidineꞌ Gamazi
1 Pauloꞌ nazasi Siluvanokisi idoꞌ Timoteokisi laza meteho Oꞌmoso idoꞌ Guvetesi ve Izesuꞌ Kilisitoꞌ eze evenele zuho lingine Tesalonika ebekuꞌ mulise milaaꞌ naniꞌ nene luhuvo niteꞌ mene nogize-lingidunge. Ningilo. 2 Idoꞌ meteho Oꞌmoso idoꞌ Guvelesi ve Izesuꞌ Kilisitoꞌ engitatiꞌ nasahiliꞌ idoꞌ hongu lo lamino minaaꞌ monovo nene lengita mine do vo minivoo.
Izesuꞌ Tineꞌ Molo Alineꞌ Gameneuꞌ Goniꞌ Iliza Gamazi
3 Leze zuho mate, Izesuꞌnimuꞌ gili eleꞌvoleꞌ igaꞌ naniꞌ nene naba ogavo lutine hamo hamoꞌ ge neme ne geme li minaaꞌ naniꞌ nesi naba ogavo nemuꞌ nene Oꞌmoso opoꞌni lolonidoꞌ lisiheꞌ ogavo gamene gamene lengikumuꞌ ve lo opoꞌni laaꞌ noune. 4 Lengiꞌ goboni mili-lingidi mulumo niteꞌ i-lingidiviꞌ i-lingidiviꞌ igi minaaꞌ navo mulumo gili minanguꞌ nene Izesuꞌnimu gili eleꞌvoleꞌ anitine nesi hulami amuzo mili minaaꞌ aniꞌ ve. Neꞌmine aniꞌ ne gelo Oꞌmosoꞌmi evenele zuho mukiꞌ miniꞌmi monada lengikumuꞌ longopoꞌni lo gulivetine do hozi laaꞌ noune. 5 Idoꞌ Oꞌmosoꞌmo gizebo o neinguꞌ vo holalone li lingine aꞌminemuꞌ mulumo geni ha gihiꞌmi vi nizaniꞌ neꞌmo nene aꞌmine Oꞌmosoꞌmo gizebo o neinguꞌ vi hilalizadoꞌ do lisiheꞌ o-lengedelesa neineꞌ neꞌmo nene Oꞌmosoꞌmo do lisiheꞌ ogo izeꞌ molo-ledaaꞌ neineꞌ nene do sotoꞌ ogave. 6-7 Idoꞌ neꞌmi monovo neꞌmino neive: Guvetesi ve Izesuꞌ aza amuzo malehe angeloꞌvesi Okulumokutiꞌ limi sotoꞌ i limilizaniꞌ gamenela nene Oꞌmosoꞌmo gilivo lisiheꞌ o neivo aza mulumo initeꞌ i-lingidi minaaꞌ nave engiꞌ nene aꞌmineꞌmine ogo mulumo initeꞌ o-ngedeleseive. Idoꞌ goboni mili-lingidikevo mulumo gili minaaꞌ nave linginesi lelikisi nene aꞌmine mulumo niteꞌ do mate-ledo do hongu lo-deleseive. 8 Neꞌmine noogo oloꞌ gulumosi lemo Oꞌmosoꞌmi monovo gilamave nesi Guvetesi ve Izesuꞌ Kilisitoꞌ eiꞌ gamazi lamineꞌ nene gili disaꞌmave nesi lihime ngemeleseive. 9 Ee, ve aꞌneꞌmine ve lihime tiꞌ ogo ngemeleseive: Guvetesi veꞌmi velelotiꞌ ngimisele hulavo vi eze amuzoꞌvesi labanaꞌvesi mo ningami mini golosovoꞌ igi miniviꞌ miniviꞌ ilisave. 10 Oꞌmosoꞌmo lihime neꞌmine ogo nongimivo Izesuꞌ tineꞌ molo alineꞌ gamenela eze evenele zuho di kegesi minaniꞌ ingine eze labanaꞌve ningi di tiꞌ igi ezemuꞌ gili eleꞌvoleꞌ igi minave ingine gamaziꞌinesi nomivo siza li-dilisave. Idoꞌ lingine leliꞌ lo-lingimuneꞌ gamazi nene gili eleꞌvoleꞌ aniꞌ nenako nemuꞌ linginesi aꞌmine evenekisi minilisave.
Pauloꞌ Aza Tesalonika Alevemuꞌ Oꞌmosola Lineꞌ monovomuꞌ lo-ngimineꞌ Gamazi
11 Nemuꞌ nene lengikumuꞌ ve lo gamene gamene Oꞌmosola laaꞌ noune. Igi mili minilizaniꞌ ve lo lengeleꞌmize molaniꞌ monovo nene igi mili minilizadoꞌ aza Oꞌmosoꞌmo do lisiheꞌ o-lengedo amuzo molo hize eleꞌ o-lengedavo neꞌmo lingine Oꞌmosomuꞌ gele eleꞌvoleꞌ o noneꞌ neꞌmi gihile do sotoꞌ olone li initeꞌ lamineꞌ ilisa gilaniꞌ mukiꞌ nene gihile izelive lo nolune.
12 Idoꞌ neꞌmine lo Oꞌmosola laaꞌ nouneꞌ nene nemuꞌ laaꞌ noune: Adoꞌ leliꞌ Oꞌmosote idoꞌ Guvetesi ve Izesuꞌ Kilisitoꞌ ingine aꞌmine laaꞌ nounidoꞌ igi nasahiliꞌ i-lingidikesivo lingine igi mili igi minilizaniꞌ monovotidotiꞌ nene Guvetesi ve Izesuꞌ guliveꞌve di hozi li nizavo aza nene lengiꞌ gulivetinesi do hozi lilingumuꞌ ve lo laaꞌ noune.


IZESUꞌ EVENELE ZUHO TESALONIKA NUMUNO EBEKUꞌ MINAVEMUꞌ LUHUVO NITEꞌ NABA 1 PAULOꞌ GIZE-NGIDINEꞌ
IZESUꞌ EVENELE ZUHO TESALONIKA NUMUNO EBEKUꞌ MINANIꞌ NETI LUHUVO NITEꞌ 1 & 2
Pauloꞌ Tesalonika Eveneliti Luhuvo Niteꞌ Gize-nGidineꞌ Gomuꞌ Gataaꞌ Gamazi
Tesalonika nene Makedonia misubouꞌ numuno ebeꞌ naba minineꞌ. Aꞌmine nene guvo noso avitoꞌ minavo misubo vaitatiꞌ nene sipi mukiꞌ aꞌmida igaꞌ aniꞌ. Tesalonika aleve nene ve nabaꞌine engiꞌ gizebo i-ngidilizave ha di otaaꞌ aha Loma veti guveꞌinesi ve naba neꞌmo misuboꞌine nene gizebo o minineꞌ. Neꞌmine ogavosa ingine nene Loma veti louꞌnidoꞌ ha gili dalizadoꞌ o minineꞌ. Tesalonika aleve nene Zuda ve minamaniꞌ. Gamazi nene nGiliki gamaziutiꞌ laaꞌ aniꞌ idoꞌ oꞌmosote ve li aꞌinedunuꞌ liliꞌ aniꞌ initetoꞌ eꞌmeti gili eleꞌvoleꞌ igaꞌ aniꞌ. Oꞌmosoꞌmi louꞌ gamaziꞌveloꞌ lisiheꞌ amineꞌ suno di ato atoꞌ monovo daaꞌ aniꞌ. Tiꞌ igaꞌ aniꞌza Zuda ve ma nene aꞌminguꞌ igi ingi monaaꞌ aniꞌ. Aꞌminete monoꞌ numuno ma gizaniꞌ. Eveneꞌ mukiꞌ memeꞌ ize zopovodunuꞌ lavolavo liliꞌ igaꞌ aniꞌ. Tiꞌ igaꞌ aniꞌ nene ingine bisinisiꞌine minineꞌ.
Oꞌmosoꞌmo aposolo Pauloꞌni nene Zuda ve minamaniꞌ heta atoꞌ ve nene Izesuꞌnimuꞌ lo-ngemelive lo imiselineꞌ. Imiselavo tiꞌ ogo lo-ngemeꞌmo mone mone oꞌmo vo Tesalonikala hetelineꞌ. Hetelo mine do vida nadiꞌ ihe nemuꞌ nene Aposolo lakaꞌni 17 idoꞌ goholo 1 nelotiꞌ 19 neuꞌ gato gelelesane. Tesalonika aleve Izesuꞌnimuꞌ lo ngemeꞌ ngemeꞌ ivo eveneꞌ lingelatiꞌ ma gili eleꞌvoleꞌ aniꞌ. Olihe lo ngemeꞌ ngemeꞌ olosa neivo lineꞌ gamazi gili damave nene Izesuꞌni eꞌmetave nemuꞌ ngizeboloꞌ molaniꞌ. Tiꞌ ogavo Pauloꞌ Tesalonika ebeꞌ hulo volosa ineꞌ.
Tesalonika hulo numuno ebeꞌ ngomo ma gulive Belia nela vineꞌ. Aꞌmida gamene ngomo ma mino Izesuꞌ monovoꞌvemuꞌ lo-ngemeꞌ ngemeꞌ ogo neivo Zuda ve Tesalonikala minaniꞌ nete gili gohi aꞌmida igi ganala di imaniꞌ. Neꞌmine angumuꞌ Pauloꞌ aza Belia ebeꞌ hulo numuno ebeꞌ naba gohi ma Atena nela vineꞌ. Pauloꞌ nene Izesuꞌ zuho Tesalonikala minaniꞌ nemuꞌ Zuda vesi eveneꞌ masi Tesalonika minaniꞌ nete ngibili ngeleꞌmizi goloso nahe lo agae lo gopo gala gelo minineꞌ. Aꞌmine Tesalonikala nadiꞌ igi nizahe vo ningezo lo Pauloꞌ Timoteoꞌni imiselineꞌ. Pauloꞌ aza Atena numuno ebekuꞌ nene ngomo ma monoꞌ lo-ngemo mino gohi numuno ebeꞌ naba ma minineꞌ gulive Kolidi neuꞌ vineꞌ. Aꞌmida neivo Timoteoꞌ aza Tesalonika ebekukotiꞌ tineꞌ molo aniꞌ. Ogo tiꞌ lo lineꞌ: Eveneꞌ nete Izesuꞌ zuho nene ngibili ngelemi di goloso nii-ngidaniꞌza Izesuꞌ zuho ingine amuzo mili Izesuꞌnimuꞌ gili eleꞌvoleꞌ igi nizave lo Pauloꞌni lo-imineꞌ. Idoꞌ Pauloꞌnimuꞌ li aza nene ha initeꞌ nimilizave lo monoꞌ gilave nene goꞌine izo soza saza nolane li nilave lo lo-imineꞌ. Monoꞌ gilave ma nene aka golosouꞌ vaaꞌ initeꞌ nene ha nidave idoꞌ monovo goloso palasa di nizave lineꞌ. Idoꞌ Izesuꞌ zuho ma nene hilangumuꞌ linge ma nene agae li mulumo gili-ngidi nizave. Izesuꞌ tineꞌ molalineꞌ gamene aꞌmine hilaniꞌ zuho nene nadilizahe li gili minaniꞌ.
Pauloꞌ aꞌmine gamazi gelo luhuvo niteꞌ gizo Izesuꞌ zuho Tesalonika ebekuꞌ minaniꞌ ne hulo-ngidineꞌ. Aꞌminguꞌ tiꞌ lo lo-ngimineꞌ: Lengiꞌ nene Izesuꞌnimuꞌ amuzo mili gili eleꞌvoleꞌ igi minaniꞌ nene laniteꞌ giluve lineꞌ. Idoꞌ Tesalonika ebekuko mino nalineꞌ initekumuꞌ geheni gono daniꞌ ma gililizave lo lo-ngimineꞌ. Idoꞌ eveneꞌ malotiꞌ initeꞌ haza ma damineꞌ nesi lo-ngimineꞌ. Aꞌminemuꞌ gililizaniꞌ nene Pauloꞌnimuꞌ evenelite goloso palasa gamazi laniꞌ nene gamazi gihile nomive li gililizave lo gelosa idoꞌ gopoꞌ napaꞌ moni eveneꞌ ma ne di gopo i-ngidamilo lo nesi lo-ngimineꞌ. Oꞌmosoꞌmi lulolavoꞌ igi mili monilizave lo lo-ngimineꞌ.
Idoꞌ aꞌmidotiꞌ nene Izesuꞌ zuho hilaniꞌ mamuꞌ nene gopo gaꞌine gilikelizave lo Izesuꞌ alineꞌ gameneuꞌ initeꞌ pataꞌ sotoꞌ ogo nadilihe nemuꞌ lo-ngimineꞌ.
Pauloꞌ aꞌmine luhuvo nene gizo hulavo gati gilaniꞌ nene Izesuꞌ mo geto alinekumuꞌ lihe li gili gonoꞌine dami ha mini eveneꞌ maliti numuꞌningutiꞌ noso niteꞌ nikaꞌ nikaꞌ i minaniꞌ. Tiꞌ igi minaniꞌ nemuꞌ Pauloꞌ gelo luhuvo niteꞌ gohi ma gizo hulineꞌ. Tiꞌ ogo Izesuꞌ alosa ilineꞌ gamene noalitivo initeꞌ ato atoꞌ sotoꞌ ilineꞌ nemuꞌ lo-ngimineꞌ. Idoꞌ gopo gaꞌine gili Izesuꞌ zuho liliꞌ amaniꞌ nete aniꞌ neꞌmine amilizave idoꞌ eveneꞌ ma nene vokuꞌ vokuꞌ li nami angiseꞌine gono disa nalizave lo lo-ngimineꞌ.
Mene gamazi nene gato ma nene luhuvo niteꞌ sitaꞌ Pauloꞌ Tesalonika alevetine gize-ngidineꞌ ma nene gato gele guno ozo.
1
Pauloꞌ Aza Izesuꞌ Evenele Noꞌnohoꞌ Ize-ngedo Lo-ngimineꞌ Gamazi
1 Pauloꞌ nazasi idoꞌ Siluvanokisi Timoteokisi laza Meteho Oꞌmoso idoꞌ Guvetesi ve Izesuꞌ Kilisitoꞌ eze evenele zuho lingine Tesalonika ebekuꞌ mulise milaaꞌ naniꞌ nene luhuvo niteꞌ gize-lengedelone losa luhuvo niteꞌ mene nogize-lingiduze. Ningilo. Nogize-lengedo Oꞌmosoꞌmo nasahili o-lengedavo hongu laminekuꞌ minilizave lo ezela noluve.
Tesalonika Aleve Gili Eleꞌvoleꞌ Igi Monoꞌ Akaloꞌ Vaniꞌ Monovoꞌine Nene Lamineꞌ Ineꞌ Gamazi
2 Laza lingine mukikumuꞌ ve lo gamene gamene Oꞌmoso opoꞌni lovoꞌ lovoꞌ ogaꞌ noune. Idoꞌ goseleꞌ lebelamivo lengikumukisi Oꞌmosola lo minaaꞌ noune. 3 Ee, Meteho Oꞌmosoꞌmi veleloꞌ mini lingine Izesuꞌnimuꞌ gili eleꞌvoleꞌ igaꞌ naniꞌ neꞌmi gihileꞌve di sotoꞌ igi gono daaꞌ naniꞌ nemuꞌ idoꞌ lutine ngimi amuzo mili nasahiliꞌ i-ngidaaꞌ naniꞌ nemuꞌ idoꞌ Izesuꞌ Kilisitoꞌ ogo do luꞌ izeleseive li gilingili igi mini lutine di giliꞌ li hongu li minaaꞌ naniꞌ nemukisi gelo Oꞌmosola laaꞌ noune. 4 Idoꞌ neze zuhokizo, Oꞌmosoꞌmo lulo lengeme neineꞌ mate, aza neniꞌ ve lo do kegese-lingidineꞌ nene gele nounako nemukisi opoꞌni laaꞌ noune. 5 Monoꞌ gamazi lamineꞌ do vo lo-lingimuneꞌ nene haza gamazi loloꞌ amineꞌ ve. Oꞌmosoꞌmi Sikalahuꞌ amuzoꞌvesi neineꞌ nene sotoꞌ ogavosa gele eleꞌvoleꞌ o mino lo-lingimuneꞌ nemuꞌ Oꞌmosoꞌmo do kegese-lingidineꞌ nene mo gele none. Neꞌmine ogo laza lengikumuꞌ ve lo lengita monoꞌ gono do minuneꞌ gameneuꞌ ogo molo ogo minuneꞌ monovo nene langisetine mo ningi gili nizave. 6 Monovote ningi gili unidiꞌmine unidiꞌmine igi Guvetesi ve idiꞌminesi igi minaniꞌ. Neꞌmine igi Oꞌmosoꞌmi gamazi gili gili eleꞌvoleꞌ igi gili di minikevo nemuꞌ amuzo mili goboni mili-lingidiꞌmi vi minangukisi Oꞌmosoꞌmi Sikalahuꞌ aza muludine do lamineꞌ ogo neivo muludinguꞌ lamineꞌ gili minaniꞌ. 7 Lingine neꞌmine igi minaniꞌ nene gilii Makedonia misubouꞌ idoꞌ Akaia misubouꞌ monoꞌ gili eleꞌvoleꞌ avete lingine adiꞌmine igi lengeꞌmeti vaniꞌ ve. 8 Idoꞌ Guvetesi veꞌmi gamazi nene lengitatiꞌ vo hutileꞌ ogo Makedonia misuboukisi idoꞌ Akaia misuboukisivoꞌ vivoba numudoꞌ namadoꞌ lingine Oꞌmosomuꞌ gili eleꞌvoleꞌ aniꞌ neꞌmi guvele nene buu lo vineꞌ. Buu lo vavo eveneꞌ mukiꞌ gili osuꞌ likeve. Nemuꞌ ma lo-ngemelonidoꞌ nomive. 9 Eveneꞌ angiseꞌine veteteꞌ igi li sotoꞌ igaꞌ nave. Laza lengita vo mino gono dunivo neꞌmi gihileꞌve sotoꞌ ineꞌ nemuꞌ veteteꞌ igi lingine veꞌine gaꞌine nomineꞌ avazaha oꞌmoso niteꞌ gelekeleꞌ i-ngidaaꞌ igi minaniꞌ nene mehedine ngimi Oꞌmosola vi giꞌmizi velesi neive Oꞌmoso gihile gelekeleꞌ i-di minaaꞌ naniꞌ neꞌmi gamazi li sotoꞌ igaꞌ nave. 10 Idoꞌ neꞌmine igi lingine aꞌmine Oꞌmosoꞌmi gipele hilingutiꞌ do ote-dineꞌ nene Okulumokutiꞌ alingumuꞌ gizebo igi nizaniꞌ nemukisi veteteꞌ igi laaꞌ nave. Adoꞌ aꞌmine alingeꞌ gonitoꞌ vokunivo Oꞌmosoꞌmo lihimete apaso mulumo niteꞌ o-ledelesa neingutiꞌ do luꞌ izaaꞌ neive Izesuꞌnimuꞌ nene noluve.